Projek pembangunan kejiranan Madani WPKL bantu rakyat miliki kediaman sendiri – PM

KUALA LUMPUR: Kerajaan memperkenalkan lima projek pembangunan Kejiranan MADANI Wilayah Persekutuan Kuala Lumpur (WPKL) bagi memberi peluang golongan berpendapatan rendah memiliki kediaman sendiri.

Perdana Menteri, Datuk Seri Anwar Ibrahim berkata, kesemua projek itu yang akan dibangunkan pada tahun ini memberi peluang kepada golongan M40 dan B40 serta golongan belia memiliki rumah dengan harga antara RM150,000 hingga RM200,000.

“Kesemua projek kediaman ini memiliki tiga bilik tidur dan dua bilik air serta turut disediakan satu tempat letak kereta dengan keluasan sekurang-kurangnya 700 kaki persegi,” katanya pada Sesi Temu Mesra Perdana Menteri bersama pemilik rumah mampu milik WPKL di sini hari ini.

Lima projek yang akan dibangunkan itu melibatkan Residensi Prihatin MADANI, Residensi MADANI, Residensi Sejahtera MADANI, Rumah Majlis MADANI dan Rumah Ihsan MADANI.

Anwar berkata, pembangunan Residensi Prihatin MADANI disasarkan kepada golongan rakyat M40 yang berpendapatan seisi rumah RM7,000 sebulan ke bawah dan unit yang akan ditawarkan berkeluasan 800 kaki persegi dengan nilai jualan RM200,000 seunit.

Bagi pembangunan Residensi MADANI pula disasarkan kepada golongan rakyat B40 yang berpendapatan seisi rumah RM5,000 sebulan ke bawah dengan unit yang ditawarkan berkeluasan 750 kaki persegi dengan nilai jualan RM180,000 seunit.

Selain itu pembangunan Residensi Sejahtera MADANI disediakan bagi golongan bujang atau belia yang baru bekerja serta pasangan muda yang baru berkahwin.

“Perumahan ini disasarkan kepada mereka yang berusia di antara 21 hingga 30 tahun dengan pendapatan seisi rumah RM4,000 sebulan, ditawarkan untuk membeli rumah berharga RM150,000 seunit dengan keluasan 700 kaki persegi,” katanya.

Selain itu, Anwar berkata, kerajaan tetap  menyediakan perumahan untuk tujuan sewaan bagi kumpulan yang berpendapatan rendah dan tidak mampu membeli rumah untuk didiami.

“Terdapat dua skim yang diperkenalkan iaitu Rumah Majlis MADANI yang disasarkan kepada golongan M40 dan B40 yang tidak mampu memiliki rumah melalui kadar sewa RM600 sebulan untuk lima tahun.

Manakala Rumah Ihsan MADANI pula disasarkan kepada B40 dan rentan miskin di ibu kota dengan kadar sewa RM300 sebulan,” katanya. – BERNAMA


Ismail Sabri akui kecewa ada rakan Kabinet UMNO tidak dicalonkan semula

SELANGAU: Perdana Menteri, Datuk Seri Ismail Sabri Yaakob mengakui berasa agak kecewa sebelum ini apabila ada rakan dalam Kabinet beliau daripada UMNO tidak dicalonkan untuk bertanding pada Pilihan Raya Umum ke-15 (PRU15).

Naib Presiden UMNO itu berkata, biarpun tidak terpilih, ada dalam kalangan mereka masih kekal setia bersama parti dan bersedia memastikan kemenangan Barisan Nasional (BN) pada PRU15.

“Jasa mereka kita tidak akan lupa lebih-lebih lagi apabila mereka tak dapat bertanding, mereka tidak menentang parti.

“Saya sendiri pun berasa agak kecewa apabila rakan yang merupakan calon boleh menang dan berjasa kepada parti tidak dapat bertanding,” katanya dalam sidang media selepas merasmikan Projek Seksyen Selangau Lebuhraya Pan Borneo Sarawak di sini hari ini.

Empat menteri Kabinet UMNO yang tidak dicalonkan semula ialah Menteri Wilayah Persekutuan, Datuk Seri Dr Shahidan Kassim, Menteri Komunikasi dan Multimedia, Tan Sri Annuar Musa, Menteri Sains Teknologi dan Inovasi, Datuk Seri Dr Adham Baba serta Menteri Perpaduan Negara, Datuk Halimah Mohamad Saddique.

Shahidan mengambil keputusan bertanding sebagai calon Perikatan Nasional-PAS untuk mempertahan kerusi Parlimen Arau yang dimenanginya dalam PRU14.

Ditanya jika mereka yang tidak dicalonkan semula dan membuktikan kesetiaan kepada parti akan dilantik memegang peranan penting jika BN menang, Ismail Sabri berkata: “Beri kita kemenangan dulu dan kita akan buat keputusan selepas itu.” – BERNAMA


Lelaki intai wanita dalam tandas pasar raya ditahan

PASIR GUDANG: Polis menahan seorang lelaki tempatan dipercayai mengintai wanita di tandas sebuah pasar raya di Taman Bukit Dahlia, di sini pada Ahad.

Ketua Polis Seri Alam, Superintendan Mohd Sohaimi Ishak berkata, kejadian itu berlaku kira-kira pada jam 11 pagi, sebelum lelaki berusia 23 tahun tersebut diserahkan oleh orang awam kepada pihak polis.

“Hasil semakan mendapati lelaki terbabit tidak mempunyai rekod kesalahan lampau dan kes disiasat di bawah Seksyen 377D Kanun Keseksaan,” katanya dalam satu kenyataan pada Ahad.

Beliau berkata, permohonan reman ke atas suspek untuk siasatan lanjut juga akan dibuat di bawah Seksyen 117 Kanun Prosedur Jenayah di Mahkamah Johor Bahru pada Isnin.

“Orang ramai diingatkan agar tidak melakukan perbuatan yang melanggar norma kehidupan dan undang-undang negara serta sebarang maklumat kejadian hendaklah disalurkan kepada pihak berkuasa bagi tindakan lanjut,” tambahnya.

Sejak Ahad, tular sebuah video berdurasi dua minit 11 saat yang memaparkan seorang lelaki ‘bertudung’ memasuki tandas wanita.

Perbuatannya itu berjaya dikesan lalu ‘ditangkap’ oleh orang awam serta ‘disoal siasat’ oleh seorang wanita dipercayai mangsa di pasar raya berkenaan.

Author

Fazleen Safina Abd Jamil

View all posts

View all posts


PAS, tolong kongsi kad laporan prestasi anda – Kor Ming

PUTRAJAYA: PAS diminta berkongsi kad laporan prestasi sepanjang meneraju tiga negeri serta tidak hanya mendabik dada di atas pembangunan dan kebajikan yang tidak seberapa.

Naib Pengerusi DAP, Nga Kor Ming berkata, beliau turut mempersoalkan bentuk pembangunan dibangunkan Pas di tiga negeri itu berbanding prestasi memberangsangkan di negeri-negeri bawah pimpinan Pakatan Harapan (PH).

Katanya, selepas pembubaran Dewan Undangan Negeri (DUN) baru-baru ini, kerajaan negeri dipimpin PH telah mengemukakan laporan prestasi yang memberangsangkan.

“Saya minta negeri ditadbir parti penunggang agama supaya tunjukkan kad prestasi anda sepanjang memerintah di tiga negeri itu. Apakah pencapaian kamu selama ini? Selama 32 tahun pimpin pun bekalan air bersih tidak dapat selesai.

“Semalam ada seorang Timbalan Menteri Besar dakwa Kelantan ada pembangunan dan buktinya ada pusat beli-belah, Aeon Mall di Kota Bharu. Saya mahu tanya pusat beli-belah itu dibina oleh kerajaan negeri atau syarikat?

“Saya rasa dakwaan itu tidak boleh diterima dan ia bukanlah usaha kerajaan negeri sebaliknya pelabur. Saya hairan kenapa pusat beli-belah itu dianggap mercu tanda pembangunan di negeri serambi Mekah itu,” katanya seperti dilapor Kosmo hari ini.

Beliau berkata demikian ketika ditemui selepas melancarkan Garis Panduan Perancangan dan Pembangunan (GPP) Bandar Diraja, di sini hari ini.

Malah, beliau turut menegaskan bahawa berbeza dengan Selangor, kerajaan negeri bawah pentadbiran PH banyak membela kebajikan rakyat dari dalam buaian sehingga ke liang lahad menerusi pelbagai insentif dan program bantuan.

Authors

Media Variasi

View all posts

Diyana Rahip

View all posts

View all posts

View all posts


4.5 juta rakyat Malaysia mungkin hilang pekerjaan jika tidak tingkat kemahiran

SHAH ALAM: Seramai 4.5 juta rakyat Malaysia berkemungkinan hilang pekerjaan menjelang 2030, sekiranya mereka tidak meningkatkan kemahiran (reskilling) dan melaksanakan latihan semula (upskilling).

Menteri Sumber Manusia, V. Sivakumar berkata, Forum Ekonomi Dunia 2020 memberi amaran bahawa kecerdasan buatan (AI) boleh menyebabkan berlakunya kemelesetan pasaran pekerjaan berikutan AI sudah digunakan untuk mengautomasikan tugas dalam pelbagai industri termasuk pembuatan, penjagaan kesihatan dan perkhidmatan pelanggan.

“Dalam laporan yang sama turut menyatakan bahawa untuk mengekalkan pekerjaan dalam tempoh dua tahun akan datang, 50 peratus pekerja perlu dilatih semula, dengan kemunculan Revolusi Perindustrian 4.0, wujud keperluan yang mendesak untuk kita mengubah tenaga kerja negara supaya menjadi tenaga kerja yang lebih mahir untuk kekal relevan.

“Namun, kita bernasib baik kerana pekerjaan yang baru muncul ini ialah pekerjaan yang boleh digabungkan dengan teknologi dan keperluan meningkatkan kemahiran bukan sahaja untuk kemajuan atau perubahan kerjaya, tetapi untuk kekal dalam pekerjaan,” katanya dalam ucapan sempena Majlis Pelancaran dan Apresiasi Industry Driven Talent Acceleration Programme (ID-TAP) 2023 di Pusat Pembangunan Sumber Manusia Selangor (SHRDC) hari ini.

Berikutan itu, Sivakumar berkata, kementeriannya menerusi Perbadanan Tabung Pembangunan Kemahiran (PTPK) dengan kerjasama Talent Corporation Malaysia Berhad (TalentCorp) mewujudkan ID-TAP yang bertujuan meningkatkan kemahiran dan melatih semula 900 pekerja dalam negara berdasarkan keperluan industri.

Untuk inisiatif tersebut, Sivakumar berkata, sebanyak RM7.2 juta diperuntukkan bagi peserta yang merupakan mereka yang bekerja dan akan dilengkapkan dengan pengetahuan dan kecekapan yang diperlukan oleh industri seperti mekatronik, kejuruteraan elektrik dan elektronik, analisis data serta teknologi maklumat.

“Sasaran kerjasama ini adalah untuk meningkatkan kemahiran dan melatih semula 900 pekerja berdasarkan keperluan industri dalam memacu ekonomi negara.

“Antara kumpulan bakat yang disasarkan adalah pekerja yang mempunyai pengalaman bekerja selama lima tahun dan ke bawah bagi meningkatkan kemahiran dan melatih semula para pekerja tersebut mengikut keperluan industri,” katanya.

Beliau berkata, setakat ini pihaknya telah memberi kelulusan kepada 627 peserta antaranya Kedah sebagai yang tertinggi iaitu 177, Selangor (88) dan Negeri Sembilan (75) yang akan dilatih di bawah program itu.

Sivakumar berkata, mereka yang berminat mengikuti program tersebut boleh memohon menerusi industri ataupun syarikat dan pusat pembangunan kemahiran negeri serta perlu melalui beberapa proses di peringkat penyedia latihan. – BERNAMA


Warga net terpegun lihat 8 lapisan tanah kubur Kapten Shahrul persis pelangi

CYBERJAYA: Pusara salah seorang mangsa nahas pesawat di Elmina Shah Alam pada Khamis lalu iaitu Kapten Shahrul Kamal Roslan menjadi bualan warga net kerana tanah di dalam liang lahadnya berwarna seakan-akan pelangi.

Video tersebut dikongsikan oleh seorang penggali kubur dikenali Mazlan Salem, menerusi akaun TikTok@thejaws.

“Hari ni dah masuk hari ketiga dah, jenazah yang ditunggu-tunggu, kapten kapal terbang tak kunjung tiba lagi. Kemungkinan, InsyaAllah lepas Zohor atau Asar hari ini, Ahad.

“Bagi yang teruja dengan keindahan pelangi, kita saksikan pandangan dari dalam lubang kubur ni. Dia memang berlapis-lapis macam ni.

“Merah, coklat sikit, merah, hitam, ni kekuningan, sini hijau-hijau sikit dan membawa ke kuning, ada lapan warna berbeza,” ulas Mazlan.

Menurut penggali kubur itu, ini merupakan kali pertama dia menyaksikan keajaiban seperti itu.

“Setakat ini hampir setiap minggu ada kematian, kadang 2,3 lubang kena gali seminggu dan ini adalah pengalaman pertama dan seumpamanya di sini,” jelasnya.

Video tersebut nyata menerima pelbagai reaksi netizen yang rata-ratanya kagum dengan bukti kekuasaan Allah.

“Cantik lapisan tanah bang, saya gali belum jumpa tanah lapis-lapis macam ni. Semoga arwah ditempatkan di kalangan yang beriman,” luah netizen.

“Masya-Allah, cemburunya kami yang melihat liang lahad arwah yang sangat-sangat indah. Taktau nak ungkap rasa bahagia penghuni liang ini,” komen netizen.

“Kenapa tengok liang lahad mereka cantik macam luas sangat-sangat, struktur tanah dia pun cantik, warna dia pun cantik. Jarang dapat tengok macam ni,” kongsi netizen.

Terdahulu, selain Kapten Shahrul, sembilan lagi individu termasuk seorang pemandu dan penunggang motosikal maut selepas sebuah pesawat terhempas di Elmina, Shah Alam.

Turut terkorban, Exco Kerajaan Negeri Pahang yang juga Ketua UMNO Bahagian Bentong, Datuk Seri Johari Harun yang berada di dalam pesawat berkenaan.

Author

Nurul Ain Japri

View all posts

View all posts


Mahasiswa Malaysia ditahan di Mesir telah dibebaskan – Saifuddin

PUTRAJAYA: Seorang mahasiswa rakyat Malaysia di Universiti Al-Azhar yang sebelum ini ditahan pihak berkuasa Mesir sudah pun dibebaskan pada petang 24 Sept.

Menteri Luar Datuk Seri Saifuddin Abdullah dalam satu kenyataan malam ini berkata, mahasiswa itu berada dalam keadaan baik dan akan meneruskan pengajian di universiti tersebut.

Katanya, Kementerian Luar bekerjasama rapat dengan Kementerian Luar Republik Arab Mesir melalui Kedutaan Malaysia di Kaherah serta Kedutaan Republik Arab Mesir di Kuala Lumpur bagi memastikan kebajikan mahasiswa itu terpelihara.

“Kerajaan Malaysia juga merakamkan setinggi-tinggi ucapan penghargaan kepada Kerajaan Republik Arab Mesir atas kerjasama erat dalam perkara ini,” katanya.

Saifuddin berkata kementerian sentiasa prihatin akan keselamatan dan kebajikan rakyat Malaysia di luar negara.

Beliau juga menasihatkan rakyat Malaysia sentiasa peka dan mematuhi undang-undang negara tuan rumah di mana mereka berada. – BERNAMA


Penerima STR diminta kemas kini data peribadi sebelum 31 Mac

CYBERJAYA: Semua penerima Sumbangan Tunai Rahmah (STR) diminta mengemas kini maklumat peribadi mereka bagi melancarkan pembayaran fasa kedua sebelum Hari Raya Aidilfitri.

Timbalan Menteri Kewangan, Datuk Seri Ahmad Maslan berkata, perkara itu penting dilakukan berikutan data-data yang dikumpulkan sebelum ini sudah lama dan terdapat penerima sudah bertukar status.

Katanya, penerima-penerima STR boleh membuat permohonan dan mengemas kini maklumat masing-masing bermula 1 Mac lalu sehingga 31 Mac depan.

“Pembayaran STR dilaksanakan sebanyak empat kali iaitu fasa pertama bermula 17 Januari, fasa kedua sebelum Hari Raya Aidilfitri, fasa ketiga pada Julai manakala fasa keempat pada November depan,” katanya seperti dilapor Kosmo pada Rabu.

Beliau berkata demikian selepas mengadakan lawatan kerja ke pejabat Lembaga Hasil Dalam Negeri (LHDN) Kelantan, hari ini.

Maklumnya, jumlah pemohon STR di Kelantan secara manual dan dalam talian kini adalah seramai 806,024 orang dan 587,160 orang dari jumlah berkenaan sudah diluluskan dengan bayaran keseluruhan RM519,638,850.

“STR kali ini melibatkan peruntukan terbesar yang pernah diberikan iaitu RM8 bilion kepada sembilan juta rakyat.

“Ia akan memberi manfaat kepada golongan B40 di bawah LHDN selaku agensi pelaksana,” katanya.

Author

Diyana Rahip

View all posts

View all posts


Kereta api funikular Bukit Bendera alami kebocoran hos brek trek

GEORGE TOWN: Perkhidmatan kereta api funikular Bukit Bendera di sini mengalami gangguan beberapa jam berikutan berlaku kebocoran pada hos brek trek, semalam.

Perbadanan Bukit Bendera Pulau Pinang (PBBPP) dalam kenyataan memaklumkan kereta api funikular itu mengalami gangguan pada kira-kira 4 petang dan ia kembali beroperasi seperti biasa pada 6.45 petang.

“Setelah siasatan dijalankan, pasukan penyelenggaraan PBBPP mendapati kebocoran pada hos brek trek dan memerlukan sedikit masa untuk menggantikan bahagian tersebut serta menghidupkan sistem dengan sepenuhnya.

“PBBPP ingin mengucapkan terima kasih kepada semua pengunjung atas kesabaran anda terhadap gangguan perkhidmatan dan kami juga ingin menekankan bahawa perkhidmatan funikular dan keselamatan penumpang adalah keutamaan kami,” menurut kenyataan itu.

Kenyataan itu turut memaklumkan PBBPP amat berterima kasih kepada perkhidmatan jip Persatuan Penduduk Bukit Bendera, perkhidmatan bas dan Polis Diraja Malaysia (PDRM) atas tindakan pantas dalam menangani situasi kecemasan tersebut.

Selain itu, PBBPP amat menghargai kefahaman dan sokongan penduduk serta pengusaha perniagaan.

“PBBPP kesal dengan kejadiaan yang berlaku pada hari ini dan memohon maaf di atas segala kesulitan yang dialami,” menurut kenyataan itu.

Media semalam, melaporkan kira-kira 1,000 pengunjung hampa apabila hasrat mereka untuk menikmati cuti sempena perayaan Krismas di puncak Bukit Bendera di sini terkubur setelah perkhidmatan kereta api furnikular dilaporkan mengalami kerosakan.

Suasana di pekarangan stesen bawah itu dikatakan bertukar kecoh apabila ada dalam kalangan pengunjung yang tiba seawal 12 tengah hari mula meluahkan kekecewaan berikutan tempoh menunggu diambil hampir lima jam sehingga 5.15 petang.

Terdahulu, tular di media sosial klip video serta hantaran oleh pengunjung yang merungut berhubung masalah perkhidmatan funikular di Bukit Bendera sehingga menyebabkan ratusan penumpang terkandas di stesen bawah serta di puncak bukit tersebut akibat gangguan tersebut. – BERNAMA


Tindakan MP Pendang bandingkan saya dengan Tun M tidak masuk akal – Anwar

KUALA LUMPUR: Perdana Menteri, Datuk Seri Anwar Ibrahim berkata, tindakan Ahli Parlimen Pendang, Datuk Awang Solahuddin Hashim mengungkap istilah ‘zalim’ dan membandingkan dirinya dengan bekas Perdana Menteri, Tun Dr Mahathir Mohamad adalah tidak masuk akal.

Pengerusi Pakatan Harapan (PH) itu berkata, tindakan tersebut didorongi oleh niat jahat yang jelas dan nyata serta semua rujukan kepada Dr Mahathir tidak sepatutnya dibuat oleh defendan (Awang Solahuddin).

“Defendan telah membangkitkan keadaan yang memburukkan dalam saman ini terhadap saya dan saya berhak mendapat ganti rugi teruk yang substantif,” kata Anwar selaku plaintif menerusi jawapan kepada pembelaan yang difailkan semalam (30 Mei) berhubung kes saman fitnahnya terhadap Awang Solahuddin yang difailkan pada 3 Mac lepas.

Menteri Kewangan itu berkata, perbandingan yang dibuat oleh defendan tidak boleh dipertahankan.

Anwar juga menegaskan bahawa penyiasatan dan pendakwaan oleh agensi penguatkuasaan adalah adil, bebas dan saksama tanpa rasa takut atau pilih kasih serta beliau tidak pernah campur tangan berhubung perkara itu.

Awang Solahuddin menerusi pernyataan pembelaan difailkan pada 4 April lepas mendakwa, plaintif ketika dihadapkan ke mahkamah atas pertuduhan salah guna kuasa sekitar 1998, terus memulakan Gerakan reformasi yang menggelar Dr Mahathir sebagai ‘zalim’.

Dakwa Ahli Parlimen daripada PAS itu, jika dibandingkan tindakan kontroversi yang dibuat oleh kerajaan Dr Mahathir ketika itu dengan kerajaan plaintif ketika ini, jelas menunjukkan bahawa dari segi jangka masa, kerajaan Dr Mahathir melakukan Operasi Lalang hanya enam tahun selepas beliau dilantik sebagai Perdana Menteri sedangkan pertuduhan terhadap seteru politik dibuat oleh plaintif dalam tempoh tiga bulan selepas beliau dilantik sebagai Perdana Menteri.

“Perbandingan ini yang dirujuk oleh saya dalam menyatakan pandangan atau telahan bahawa plaintif dalam aspek jangka masa pendakwaan dibuat terhadap lawan politik daripada tarikh pelantikan, adalah ‘lebih buruk’ atau ‘paling buruk’ dalam sejarah Malaysia, mengatasi Dr Mahathir.

“Saya tidak bermaksud untuk membandingkan plaintif dan Dr Mahathir dari aspek lain yang tidak berkait dengan pendakwaan politik yang sedang diperkatakan oleh saya dalam kenyataan (di lobi Parlimen),” dakwa defendan dalam pembelaannya.

Anwar, 75, menyaman Awang Solahuddin pada 3 Mac lepas, berhubung kenyataan berbaur fitnah terhadap Anwar di lobi Parlimen semasa Mesyuarat Pertama Penggal Kedua Parlimen Ke-15, 21 Februari lepas.

Menurut Anwar kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai Perdana Menteri dan Menteri Kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.

Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini Ketua Kerajaan Perpaduan yang sah dan komited untuk membasmi segala bentuk rasuah.

Sementara itu, peguam Datuk S. N. Nair, yang mewakili Anwar memberitahu pemberita bahawa pada prosiding di hadapan Timbalan Pendaftar, Aisyaf Falina Abdullah hari ini secara e-Review, mahkamah menetapkan 15 Jun untuk pengurusan kes selanjutnya.

“Mahkamah turut mengarahkan pihak-pihak terlibat untuk memfailkan permohonan interlokutori sekiranya ada, selewat-lewatnya 15 Jun ini,” kata peguam itu. – BERNAMA


Pegawai kanan SSDU didakwa guna jawatan untuk cadang lantik terus syarikat milik saudara

SHAH ALAM:  Seorang pegawai kanan anak syarikat milik kerajaan Selangor mengaku tidak bersalah di Mahkamah Sesyen di sini hari ini atas pertuduhan menggunakan jawatannya untuk mencadangkan lantikan terus sebuah syarikat bagi kontrak bernilai lebih RM1.7 juta pada Mac 2020.

Tertuduh Mazlan Mahadi, 51, mengaku tidak bersalah selepas pertuduhan dibacakan di hadapan Hakim Rozilah Salleh.

Mengikut pertuduhan, Mazlan didakwa menggunakan jawatannya sebagai Pengarah Pembangunan Perniagaan di Selangor Smart Delivery Unit Innovations Sdn Bhd (SSDU Innovations) untuk mencadangkan lantikan terus kepada MMSC Ventures Sdn Bhd bagi kontrak Perkhidmatan Design, Develop, Deploy and Maintain The AWS Landing Zone dengan nilai kontrak RM1,797,865.58.

Syarikat MMSC Ventures adalah milik saudaranya dengan tertuduh mempunyai kepentingan dan kesalahan didakwa dilakukan di pejabat SSDU Innovations di Petaling, pada 25 Mac 2020.

Mazlan didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 (1) Akta yang sama yang memperuntukkan penjara maksimum 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi, jika disabitkan kesalahan.

Pendakwaan dikendalikan Timbalan Pendakwa Raya SPRM Irna Julieza Maaras dan tertuduh diwakili peguam, Datuk K. Kumaraendran dan Teh See Khoon.

Mahkamah membenarkan tertuduh diikat jamin RM80,000 dengan seorang penjamin serta mengenakan syarat tambahan perlu melaporkan diri di pejabat SPRM setiap bulan dan menyerahkan pasportnya. Kes akan disebut semula pada 30 Sept ini. – BERNAMA


Suruhanjaya Tenaga rampas 147 mesin bitcoin di Sungai Petani

SUNGAI PETANI: Suruhanjaya Tenaga (ST) merampas 147 unit mesin bitcoin dalam serbuan di dua premis di sini yang dipercayai membuat sambungan haram bekalan elektrik dan menjalankan aktiviti perlombongan mata wang digital sejak lebih setahun lepas membabitkan kerugian RM1.2 juta.

Pengarah ST Pulau Pinang, Kedah dan Perlis Muhammad Azmi Ishak berkata, serbuan pada 10 pagi hingga 1 tengah hari itu, dilakukan di dua premis bangunan dua tingkat tanpa penghuni dengan kerjasama Tenaga Nasional Berhad (TNB) dan Jabatan Bomba dan Penyelamat Malaysia (JBPM) Sungai Petani.

“Serbuan di premis pertama merampas 58 set mesin bitcoin bersama bekalan kuasa, manakala serbuan di premis kedua merampas 89 set mesin bitcoin bersama bekalan kuasa. Kita mengambil masa hampir dua jam untuk memecah masuk dua bangunan itu.

“Mereka memasang simen pada pintu besi dan beberapa lapis pagar besi yang berkunci sehingga menyukarkan pihak bomba, selain terdapat kamera litar tertutup (CCTV) di seluruh bangunan,” katanya kepada pemberita di sini hari ini.

Beliau berkata, kedudukan premis yang terpencil menjadi tumpuan pelombong bitcoin di daerah Kuala Muda untuk melakukan kegiatan haram itu dan Sungai Petani antara kawasan aktif direkodkan berlakunya kecurian elektrik setakat ini.

Menurutnya kes itu disiasat mengikut Sesyen 37(3) Akta Bekalan Elektrik 1990.

Muhammad Azmi turut menasihatkan pemilik bangunan agar berhati-hati memberi sewa kepada penyewa yang dibimbangi menyalahgunakan permis itu untuk aktiviti haram.

“Jika dapati ada kegiatan mencurigakan, lapor kepada TNB atau ST untuk tindakan dan saya percaya aktiviti tersebut masih berleluasa kerana mereka meraih untung guna elektrik tanpa perlu bayar bil,” katanya. – BERNAMA


MAPIM beri amaran MCCBCHST jangan campur tangan urusan Islam

CYBERJAYA: Majlis Perundingan Pertubuhan Islam Malaysia (MAPIM) menyelar tindakan Majlis Perundingan Agama Buddha, Kristian, Hindu, Sikh dan Tao (MCCBCHST) yang menolak pengajian penghayatan hadis 40 Imam Nawawi di sekolah dengan dakwaan ia bertentangan Perlembagaan Persekutuan.

Presidennya, Mohd Azmi Abdul Hamid berkata, MCCBCHST tidak berhak mempersoal usaha Kementerian Pendidikan (KPM) untuk memupuk ilmu dan nilai Islam yang betul kepada pelajar Islam berdasarkan rujukan al-Quran dan hadis.

Beliau berkata, kenyataan MCCBCHST bahawa Islam harus terbatas hanya kepada urusan peribadi dan majlis rasmi yang bersifat ‘ceremonial‘ semata-mata, jelas menunjukkan cubaan untuk campur tangan dalam hal ehwal dan pengajian Islam.

“Kami ingin mengingatkan kepada pihak berkenaan jangan cuba mengganggu dan campur tangan dalam urusan Islam di negara ini,” katanya dalam kenyataan pada Jumaat.

Terdahulu, MCCBCHST menyatakan kebimbangan mendalam terhadap kemungkinan pelajar bukan Islam perlu mempelajari Modul Penghayatan Hadis 40 Imam Nawawi.

MCCBCHST berkata bahawa, Perkara 12(2) dan Perkara 12(3) Perlembagaan Persekutuan menghalang rakyat Malaysia menerima arahan dalam mana-mana agama selain agama mereka.

Kumpulan itu berkata, kerajaan dan Menteri Pendidikan mesti berpandukan Perlembagaan dan tidak membenarkan agama mempengaruhi dasar pendidikan.

Mengulas lanjut, Mohd Azmi berkata, pendidikan Islam yang berteraskan pengajian al-Quran dan hadis sebati dalam pendidikan Islam, untuk melahirkan pelajar Muslim berakhlak mulia dan insan berintegriti.

Katanya, ugutan pihak berkenaan mahu mengambil tindakan undang-undang jika penggunaan Modul Penghayatan Hadis 40 Imam Nawawi dijadikan pengajian untuk pelajar Islam adalah provokasi yang tidak boleh diterima sama sekali.

“Kami akan mengambil tindakan undang-undang kerana MCCBHST cuba mencabar kuasa pihak agama Islam apabila menuntut Islam hanya agama terikat sebagai ritual dan untuk acara rasmi semata-mata.

“Mereka mencabar pihak berkuasa pendidikan negara yang mahu menerapkan rujukan Islam dalam sistem pendidikan. Bantahan itu nampaknya sangat jelas mahu mempersoalkan kedudukan Islam sebagai agama Persekutuan,” katanya.

Sehubungan itu, MAPIM menuntut MCCBHST menarik balik kenyataannya dan menghentikan sebarang kempen senyap untuk mempersoalkan kedudukan Islam di negara ini.

Author

Fazleen Safina Abd Jamil

View all posts

View all posts


Amelia Henderson fail rayuan terhadap perintah bayar ganti rugi lebih RM200,000 kepada A Aida

KUALA LUMPUR: Pelakon Amelia Henderson memfailkan rayuan terhadap keputusan Mahkamah Sesyen di sini yang memerintahkannya membayar ganti rugi lebih RM200,000 kepada penerbit filem dan drama A. Aida kerana melanggar kontrak penggambaran drama berjudul ‘Sekali Lagi Cinta Kembali’.

Peguam Wan Nurliyana Abdul Rahman, yang mewakili Amelia, 28, atau nama penuhnya Amelia Thripura Henderson ketika dihubungi pemberita berkata, notis rayuan itu difailkan pada 18 April lepas di Mahkamah Tinggi.

Menurut peguam itu, pengurusan kes untuk rayuan tersebut ditetapkan pada 26 Mei ini di hadapan Timbalan Pendaftar Mahkamah Tinggi Rozana Husin.

Pada 7 April lepas, Mahkamah Sesyen memerintahkan Amelia membayar ganti rugi lebih RM200,000 kepada A. Aida atau nama sebenarnya Datuk Zaidah Awang menerusi syarikatnya, A. Aida Production Sdn Bhd selepas membenarkan tuntutan saman syarikat itu terhadap pelakon drama ‘Kisah Cinta Kita’.

Hakim Zulqarnain Hassan memerintahkan Amelia selaku defendan membayar ganti rugi am RM90,000; pemulangan bayaran pendahuluan selepas menandatangani kontrak perjanjian sebanyak RM3,920 dan RM101,325 bagi pembayaran kos penggambaran serta kos RM18,000 kepada A. Aida selaku plaintif.

Hakim itu turut membenarkan permohonan A. Aida untuk mendapatkan perintah injunksi bagi menghalang Amelia daripada menerbitkan kenyataan fitnah sama terhadapnya selain pelakon itu perlu memohon maaf kepada plaintif di akaun Instagramnya @ameliath dan memadam video mengandungi kenyataan fitnah dalam tempoh tujuh hari bermula 7 April.

Pada 28 Julai 2022, A. Aida Production menyaman Amelia berhubung pelanggaran kontrak drama berkenaan apabila pelakon wanita itu menarik diri di saat akhir daripada penggambaran drama tersebut.

Menurut pernyataan tuntutan, plaintif mendakwa Amelia telah menerima bayaran pertama sebanyak RM3,920 selepas menandatangani perjanjian kontrak serta bersetuju memberikan sepenuh komitmen bagi menjayakan drama tersebut.

Bagaimanapun, plaintif mendakwa Amelia membuat keputusan untuk menarik diri walaupun terdapat rundingan antara kedua-dua pihak sebelum notis penamatan kontrak diberikan kepada pelakon itu. – BERNAMA


PM ajak warga Pulau Pinang sertai Temu Anwar di USM esok


UM lapor polis nafi dakwaan curi hasil kerja calon PhD

KUALA LUMPUR: Universiti Malaya (UM) tampil membuat laporan polis berhubung dakwaan pihaknya mencuri hasil penyelidikan seorang penuntut pascasiswazah, yang tular di media sosial.

Kisah penuntut berkenaan, Abbod Ali Mohammed Saeed, 34, dilaporkan secara eksklusif oleh MEDIA VARIASI sebelum tular.

UM dalam satu kenyataan berkata, pihaknya menafikan tuduhan yang tular di platform media sosial oleh seorang calon doktor falsafah (PhD) antarabangsa bahawa kajian penyelidikan beliau telah diambil oleh penyelia beliau tanpa kebenaran.

“Adalah dasar universiti bahawa hasil penyelidikan dan hasil ilmiah merupakan hak milik universiti,” demikian kenyataan itu.

Dalam kenyataan sama, UM berkata menjadi dasar institusi pengajian bahawa semua penyelidikan yang dijalankan menggunakan kemudahannya adalah menjadi milik UM.

UM berkata universiti itu telah membantu Abbod Ali dalam menamatkan pengajian kedoktorannya, termasuk melanjutkan tempoh pengajiannya selama maksimum 12 semester, di bawah tajaan yuran.

“Universiti juga telah mengadakan beberapa sesi kaunseling dan melantik penyelia tambahan bagi membantu beliau.

“Namun calon tersebut masih didapati tidak berupaya untuk menamatkan pengajiannya dalam tempoh pelanjutan yang diberi,” katanya.

MEDIA VARIASI sebelum ini melaporkan, Abbod Ali dari Yaman mendakwa dirinya dibuang Universiti Malaya, idea dan data kajiannya dicuri.

Abbod Ali sudah membuat laporan polis dan membuat akuan bersumpah (SD) mendakwa bahawa dua penyelianya telah menggunakan penyelidikannya untuk kepentingan komersial mereka sendiri.

Abbod Ali mendakwa sistem, kajian dan data PhD miliknya disalah guna oleh dua penyelia program terbabit.

Dia turut mendakwa memiliki semua bukti dan dokumen yang mengesahkan idea, cadangan, kertas kerja dan data kajian adalah miliknya.

Bukan itu sahaja, dia juga mengemukakan aduan kepada Persatuan Pengguna Islam Malaysia (PPIM) setelah lapan bulan aduannya kepada Kementerian Pengajian Tinggi (KPT) tidak mendapat maklum balas.

Abbod dalam kajiannya, dilaporkan pada tahun 2015, memberi solusi kepada isu pengangkutan yang belum pernah ada di Malaysia iaitu menggunakan pengimbas Meshlium untuk mengesan kenderaan.

Bagaimanapun, Abbod Ali ketika dihubungi MEDIA VARIASI mengesahkan tiada mana-mana pihak yang menghubungi dirinya untuk mendapatkan pengesahan.

Berikut adalah KRONOLOGI KES PENUNTUT PhD UM DIBUANG, HASIL KERJA DICURI

2015 – Abbod beri cadangan pengimbas AITS untuk topik PhD

2016 – Setuju perkongsian hak paten melalui sokongan sebuah syarikat penyelidikan UM.

Penyelia memohon UM Living Lab Grant Programme guna projek PhD penuntut.

Penyelia tawar kerja sepenuh masa sebagai pembangun IT, ditolak Abbod.

Abbod mohon pembantu teknikal.

2017 –  Nama pengguna (username) dan kata laluan bagi pengimbas dan laman web pembangunan sistem ditukar, sejurus sistem, eksperimen Abbod selesai

Penyelia dakwa peralatan untuk pembangunan sistem dimiliki syarikatnya, bukan milik UM.

Abbod diminta siapkan baki projek.

Abbod berasa dia ditipu, sistem dan data PhD dicuri.

2019 – Penyelia minta Abbod siapkan eksperimen tanpa bekalan peralatan.

Isu diadukan kepada pengurusan fakulti.

2021 – Aduan dibuat kepada pengurusan tertinggi fakulti.

2022- Dipercayai wujud salah guna kuasa untuk menghentikan Abbod daripada pengajian melalui laporan palsu.

Author

Fhatihah Zakinan

View all posts

View all posts


Beri peluang Zahid selamatkan ‘rumah pusaka’ – Ketua Pemuda UMNO Ranau

CYBERJAYA: Ketua Pemuda UMNO Ranau, Vennex Jasmin @miki meminta ahli UMNO memberi peluang kepada Presiden UMNO, Datuk Seri Dr Ahmad Zahid Hamidi selamatkan UMNO yang dianggap seperti rumah pusaka keluarga.

Beliau berpendapat kerana ketika ini UMNO masih lagi dalam keadaan rapuh, tidak stabil dan ada pengkhianat yang cemburui legasi ini.

Vennex memberi analogi parti UMNO sebagai sebuah rumah harta pusaka keluarga.

“Rumah ini harta pusaka keluarga turun temurun sejak lebih 76 tahun, sedang dibaik pulih, ada pula anak derhaka yang sibuk hendak jualkan harta pusaka yang tak banyak ini.

“Rumah ini pula terletak di lokasi strategik segitiga emas, ramai orang luar meleleh tengok, tak sabar tunggu ia dilelong atau tergadai.

“Jadi sebagai anak yang diamanahkan untuk menjaga peninggalan keluarga ini, pastinya dia enggan melihat harta pusaka keluarga ini jatuh ke tangan yang salah.

“Pendapat saya biarkanlah dahulu rumah ini dibaik pulih, dibersihkan, dicantikkan terlebih dahulu baharulah diserahkan kepada mana-mana pewaris baharu yang cintakan warisan keluarga ini bukan memiliki agenda tertentu,” katanya kepada MEDIA VARIASI.

Beliau turut menyokong usul jangan pertandingkan jawatan Presiden UMNO dan timbalannya dalam pemilihan parti akan datang.

Itu cadangan Ketua UMNO Bahagian Sungai Besar, Datuk Seri Jamal Md. Yunos dan mahu supaya usul tersebut dibentangkan dalam Perhimpunan Agung UMNO 2022 bulan depan.

UMNO perlu mengadakan pemilihan di semua peringkat bagi penggal baharu dalam masa enam bulan selepas Pilihan Raya Umum Ke-15 (PRU15) berakhir, seperti yang dipersetujui pada Perhimpunan Agung UMNO 2021.

Kali terakhir parti itu mengadakan pemilihan adalah pada 30 Jun 2018.

Pemilihan yang sepatutnya berlangsung tahun ini ditangguhkan bagi mengelakkan perpecahan dalam UMNO menjelang PRU15.

Author

Tun Puteh Wanti

View all posts

View all posts


Semua agensi diarah siap siaga hadapi banjir – Fadillah

CYBERJAYA: Timbalan Perdana Menteri, Datuk Seri Fadillah Yusof mengarahkan semua agensi bersiap siaga bagi menghadapi banjir khususnya di Pantai Timur.

Menurutnya, fokus utama perlu diberikan kepada perancangan persediaan dalam menghadapi musim bencana yang mendatang.

Maklumnya, keselamatan serta kebajikan mangsa perlu dititikberatkan di samping kesiapsiagaan semua agensi, khususnya, pemberi bantuan dalam menguruskan sumber dan logistik.

“Dalam agenda mesyuarat membabitkan ketua jabatan dan agensi persekutuan, persediaan bagi menghadapi Monsun Timur Laut (MTL) antara agenda mesyuarat.

“Penyelarasan menyeluruh oleh semua agensi yang terbabit amat kritikal khususnya pusat pemindahan sementara (PPS) di sekolah-sekolah perlu membuat persiapan awal bagi menghadapi sebarang kemungkinan.

“Semua jabatan dan agensi perlu memberikan sepenuh sokongan kepada agensi yang terbabit secara langsung seperti pejabat daerah, Angkatan Pertahanan Awam (APM), Jabatan Kebajikan Masyarakat (JKM), Jabatan Bomba dan Penyelamatan dan pasukan keselamatan lain,” katanya memetik Harian Metro pada Selasa.

Beliau berkata demikian menerusi ucapan perasmian Mesyuarat Ketua-Ketua Jabatan dan Agensi Persekutuan Kelantan di Kota Bharu, hari ini.

Tambah beliau, perancangan dan pelaksanaan projek fizikal berkaitan tebatan banjir seperti Projek Lembangan Sungai Bersepadu (PLSB) Sungai Kelantan dan Sungai Golok yang mencecah RM1.3 bilion oleh Kerajaan Persekutuan dijangka akan membantu mengurangkan kesan bencana alam ini kepada Kelantan, apabila ia siap kelak.

“Untuk Kelantan, sebanyak RM122 juta meliputi pelbagai jenis bantuan banjir sudah disalurkan kepada mangsa yang terbabit banjir.

“Saya mengucapkan terima kasih di atas kerjasama pihak kerajaan negeri serta semua agensi yang terbabit dalam menguruskan agihan bantuan kepada mangsa,” ujarnya.

Author

Diyana Rahip

View all posts

View all posts


Tak logik sumbangan politik setiap bulan selama empat tahun kepada Ahmad Zahid – Pendakwaan

SHAH ALAM: Mahkamah Tinggi hari ini diberitahu bahawa Datuk Seri Dr Ahmad Zahid Hamidi selaku penjawat awam iaitu Menteri Dalam Negeri, tidak boleh menerima sumbangan wang atau barangan berharga mengikut Seksyen 165 Kanun Keseksaan.

Timbalan Pendakwa Raya Datuk Raja Rozela Raja Toran berkata tindakan Ahmad Zahid menerima sumbangan seperti mempermainkan undang-undang sedia ada.

“Beliau seorang penjawat awam, lihat beliau sebagai penjawat awam, lihat beliau sebagai pegawai badan awam dan jangan lihat sebagai ahli politik.

“Beliau mungkin ahli politik Yang Arif tetapi pada masa itu, beliau memegang jawatan menteri, gajinya dibayar kerajaan, menggunakan wang pembayar cukai. Beliau dibayar untuk berkhidmat kepada orang ramai,” kata Raja Rozela dalam hujahannya di akhir kes pendakwaan.

Seksyen 165 Kanun Keseksaan menyatakan penjawat awam menerima apa-apa benda yang berharga, dengan tiada balasan, daripada orang yang ada kena mengena dalam apa-apa prosiding atau urusan yang dijalankan oleh penjawat awam itu.

Raja Rozela berhujah undang-undang sedia ada seperti Seksyen 165, Akta Suruhanjaya Pencegahan Rasuah Malaysia (SPRM) dan Akta Cukai tidak mengiktiraf sumbangan politik kepada individu atas kapasitinya sebagai penjawat awam.

Beliau berhujah adalah tidak logik untuk Ultra Kirana Sdn Bhd (UKSB) membuat bayaran bulanan kepada Ahmad Zahid dalam tempoh empat tahun semasa beliau menjadi Menteri Dalam Negeri.

“Jika ia adalah sumbangan politik, ia tidak sepatutnya buat begitu. Sepatutnya bayaran sekali sahaja. Tetapi, dalam kes ini, ia dibuat setiap bulan selama empat tahun. Mereka bayar kepadanya, bukan kepada UMNO,” katanya.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.

Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Hujahan di hadapan Hakim Datuk Mohd Yazid Mustafa bersambung esok. – BERNAMA


Kecoh 50 wanita cantik ‘catwalk’ di Bukit Bintang

KUALA LUMPUR: Pusat pelancongan sosial Bukit Bintang digegarkan dengan perarakan fesyen jenama Rizman Ruzaini oleh 50 jelitawan terdiri daripada model, ratu cantik serta bintang media sosial.

Turut mencuri tumpuan bagaimana kesemua mereka ini mengenakan pakaian Rizman Ruzaini yang terkenal melalui rekaan elegan dan eksklusif.

Rizman berkata, walaupun perarakan fesyen ini perkara biasa di bandar-bandar besar dunia seperti New York dan kota London namun ini adalah kali pertama Kuala Lumpur menyaksikan acara yang cukup berprestij ini.

“Ini juga sebagai cara untuk kami menghargai mereka yang selama ini bersama jenama Rizman Ruzaini sejak 17 tahun lalu.

“Wajah-wajah inilah yang memperagakan Rizman Ruzaini daripada kami bukan sesiapa dan kini menjadi antara jenama utama di negara ini.

“Jika dilihat ini juga kali pertama perarakan fesyen seperti ini berlaku di Malaysia.

“Menjadi harapan kami untuk melihat Kuala Lumpur turut tersenarai sebagai antara bandar fesyen suatu hari nanti, sama seperti Milan dan Paris,” katanya.

Sementara itu, menuju ke sasaran jualan RM10 juta untuk tahun ini, Rizman Ruzaini juga turut memperkenalkan produk aksesori fesyen terbaharu Basic Tote Beg.

Jelas Rizman melihat sambutan yang diterima bag ini tahun lalu, membuatkan mereka yakin untuk tampil dengan lima warna berbeza untuk tahun ini.

Malah lebih mengejutkan apabila beg yang baru dilancarkan ini kehabisan stok untuk beberapa warna selepas beberapa jam dijual melalui rizmanruzaini.my.

“Melihat sambutan yang diterima tahun lepas memang kami yakin untuk keluarkan beg ini dengan kuantiti yang lebih banyak kali ini.

“Cuma tidak sangka ada beberapa warna yang sudah habis di jual antaranya warna hitam.

“Mengekalkan kualiti yang sama, menjadi fokus kami untuk memastikan setiap produk di bawah jenama ini mampu dimiliki semua gologan.

“Sebab itu ada yang terkejut bila harga beg tote basic ini hanya RM149,”katanya.

Sementara itu menurut Rizman walaupun ada beberapa warna yang sudah habis dijual, namun pihaknya akan berusaha untuk menambah stok beg melalui warna pilihan sedikit masa lagi.

Jelasnya melalui perancangan perniagaan yang dibuat pihaknya menjadi harapan agar semua produk Rizman Ruzaini dapat dinikmati semua golongan dengan harga mampu milik.

Sementara itu melihat kemampuan perniagaan berasaskan fesyen ini yang semakin bergerak maju di negara ini, tambahnya pihaknya juga dalam perancangan untuk memperkenalkan kedai utama berbentuk fizikal untuk memudahkan pelanggan dan pengguna produk ini melawat jenama ini secara terus.

“Memang ada dalam perancangan kami untuk membuka kedai utama tidak lama lagi. Mungkin dua tahun lalu kita lebih suka membeli secara atas talian tetapi dalam tempoh sekarang ramai yang lebih senang untuk melihat dan merasa sendiri material setiap produk yang dijual.

“Jadi saya sudah berbincang dengan pasukan saya untuk membukan sebuah kedai utama tidak lama lagi. Di mana lokasinya kami akan umumkan sedikit masa lagi,” jelasnya.

Author

Tun Puteh Wanti

View all posts

View all posts


Selangor antara negeri terawal terima bantuan SARA pada Isnin

CYBERJAYA: Lebih 210,000 penerima Sumbangan Tunai Rahmah (STR) akan menerima Sumbangan Asas Rahmah (SARA) sebanyak RM600 mulai Isnin ini.

Kementerian Kewangan (MOF) dalam satu kenyataan berkata, sumbangan itu diberikan kepada individu dalam kategori miskin tegar berdasarkan data e-Kasih bagi mendapatkan keperluan barangan makanan asas.

Dalam pada itu, MOF berkata, pelaksanaan SARA dibuat pada tarikh dan kaedah berbeza di setiap negeri.

Pada 17 Julai, negeri yang terlibat adalah Kedah, Pulau Pinang, Selangor, Wilayah Persekutuan Kuala Lumpur dan Putrajaya, Negeri Sembilan, Kelantan dan Terengganu.

Sementara itu, pada 31 Julai, pelaksanaan SARA membabitkan Perlis, Perak, Pahang, Melaka dan Johor.

“Kaedah pelaksanaan bagi kesemua negeri ini berupa bantuan barangan keperluan asas tanpa tunai (cashless) berjumlah RM100 setiap bulan bagi tempoh enam bulan, iaitu bermula Julai hingga Disember 2023.

“Ia akan dilaksanakan secara automatik melalui akaun yang dibuka menggunakan MyKad penerima bagi pembelian di pasar raya atau kedai runcit terpilih seluruh negara,” katanya.

Pada masa sama, SARA akan dilaksana kepada penerima dari negeri Sabah, Sarawak dan Wilayah Persekutuan Labuan pada 7 Ogos depan.

Bayaran RM600 sekali gus akan dibuat melalui pengkreditan ke akaun bank atau secara tunai di cawangan Bank Simpanan Nasional (BSN) seluruh negara.

Sebarang soalan dan semakan status kelayakan SARA boleh didapati di Portal Rasmi STR di pautan https://bantuantunai.hasil.gov.my, manakala maklumat lanjut
mekanisme pelaksanaan SARA pula boleh dirujuk melalui https://www.mykasih.com.my.

Author

Fazleen Safina Abd Jamil

View all posts

View all posts


Penyelarasan tarif elektrik T20 akan diumum dalam masa terdekat – Nik Nazmi

KUALA LUMPUR: Penyelarasan tarif elektrik kepada pengguna domestik golongan berpendapatan tinggi (T20) akan diumum dalam masa terdekat, kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad.

Beliau berkata ini kerana kerajaan perlu melihat pelbagai faktor antaranya trend harga pasaran arang batu dan gas yang kini didapati sudah stabil berbanding beberapa tahun lepas, sebelum menyelaraskannya.

“Sebelum ini kita sudah lama kekang harga itu (bahan api arang dan gas) pada harga yang sangat rendah…itu sebab peningkatan tarif agak drastik. Jadi itu satu faktor yang kena diambil kira.

“Oleh itu, menjawab soalan tentang bila kita nak buat (penyelarasan), insya-Allah dalam masa terdekat kita umumkan, bagi masa. Saya pun belum bincang dengan Kabinet,” katanya kepada pemberita selepas merasmikan Persidangan Hidrogen Hijau ASEAN (ASEANGH2) 2023, di sini hari ini.

Beliau berkata penyelarasan akan dibuat berdasarkan mekanisme Pelepasan Kos Tidak Seimbang (ICPT) bagi tempoh enam bulan, bermula Julai hingga Disember ini.

Semalam, Perdana Menteri, Datuk Seri Anwar Ibrahim berkata, golongan T20 tidak akan menerima manfaat subsidi bagi penggunaan elektrik serta Bantuan Kewangan Haji.

Sementara itu, mengenai kos keseluruhan projek Rancangan Tebatan Banjir (RTB) yang berjumlah RM10.9 bilion, Nik Nazmi berkata kerajaan berjaya menjimatkan lebih RM4 bilion berbanding RM15 bilion yang telah diumumkan kerajaan terdahulu.

Beliau berkata penjimatan itu berjaya dicapai susulan kaedah perolehan yang lebih baik dilaksanakan kerajaan menerusi tender terbuka.

“Proses terbaharu ini (dan) cara baharu, dipercepatkan macam prakelayakan. Kalau nak buat sama ada reka bentuk binaan atau tender terbuka konvensional, ia akan makan masa yang sangat lama. Lagipun, pihak pembangkang juga bertanya bila nak mula projek RTB dan kita pun tahu projek ini sangat penting untuk rakyat, jadi kita nak percepatkan,” katanya.

Terdahulu, mengenai ASEANGH2, Nik Nazmi percaya negara ASEAN berpotensi menjadi hab hidrogen hijau terkemuka kerana mempunyai banyak sumber tenaga boleh diperbaharui dan lokasi strategik.

Beliau berkata, menurut Agensi Tenaga Boleh Diperbaharui Antarabangsa (IRENA), ASEAN berpotensi menjana lebih daripada 800 gigawatt (GW) tenaga solar, 300GW tenaga angin dan 200GW kuasa hidro.

Nik Nazmi berkata, sumber tenaga boleh diperbaharui yang banyak di rantau ini memberikan kelebihan daya saing untuk menghasilkan hidrogen hijau, yang memerlukan sejumlah besar tenaga elektrik boleh diperbaharui.

“Kita juga bertuah berada dalam kedudukan strategik untuk mengeksport hidrogen hijau ke negara lain, di mana ASEAN mempunyai akses kepada laluan perkapalan utama, yang boleh digunakan untuk mengangkut hidrogen hijau ke pasaran di Asia, Eropah dan rantau lain di samping berada berdekatan dengan pusat permintaan utama hidrogen hijau, seperti Jepun, Korea Selatan dan China.

“Ia akan menjadi satu pembaziran yang besar jika kita, sebagai ASEAN, gagal mengambil peluang ini untuk bekerjasama dan menerajui menjadi hab hidrogen hijau utama di pasaran global,” katanya. – BERNAMA


Kejam! Budak maut kena tetak rakan bapa tiri

LAHAD DATU: Seorang kanak-kanak lelaki maut selepas ditetak rakan kepada bapa tiri di halaman rumahnya di Perumahan Pekerja Felda Sahabat 30 pagi, semalam.

Kejadian yang berlaku pada pukul 7.30 pagi itu membabitkan mangsa kanak-kanak lelaki warga asing berusia 11 tahun, ditinggalkan oleh kedua ibu bapanya bersama suspek kerana keluar bekerja sebagai Pekerja Am di ladang kelapa sawit berkenaan.

Ketua Polis Daerah Lahad Datu, Asisten Komisioner Dr Rohan Shah Ahmad berkata, sepasukan polis dari Bahagian Siasatan Jenayah Ibu Pejabat Polis Daerah (IPD) Lahad Datu telah ke lokasi kejadian sebaik menerima maklumat mengenai kejadian itu untuk menjalankan siasatan.

“Siasatan di tempat kejadian menemui mayat kanak-kanak lelaki terbabit dalam keadaan berlumuran darah.

“Terdapat kesan tetakan oleh objek tajam dipercayai parang pada bahagian belakang kepala, hadapan dan belakang leher serta putus tapak tangan kiri mangsa.

“Polis kini sedang giat mengesan suspek iaitu seorang lelaki warga asing yang dikenali sebagai Paulus Poka Lolo berusia 33 tahun dan bekerja sebagai Pekerja Am di ladang kelapa sawit sama,” katanya dalam kenyataan media hari ini.

Tambah Dr Rohan, siasatan mendapati suspek merupakan rakan kepada bapa tiri mangsa yang melarikan diri selepas kejadian serta motif masih belum dikenal pasti.

“Mayat mangsa kemudiannya dihantar ke Jabatan Forensik Hospital Lahad Datu bagi tujuan bedah siasat.

“Kes disiasat mengikut Seksyen 302 Kanun Keseksaan dan jika disabitkan kesalahan boleh dihukum mati,” maklumnya.

Author

Diyana Rahip

View all posts

View all posts


Bahan makanan atas lantai, dinding dapur kotor antara punca 2 restoran ditutup – DBKL

KUALA LUMPUR: Dewan Bandaraya Kuala Lumpur (DBKL) mengeluarkan 34 kompaun serta menutup dua premis makanan di sepanjang Jalan Radin Anum, Radin Tengah dan Radin Bagus di Bandar Baru Sri Petaling di sini, selepas didapati tidak mematuhi standard yang ditetapkan.

Menurut DBKL, tindakan kompaun dan menutup premis makanan itu dilakukan hasil daripada pemeriksaan ke atas 19 daripada 31 premis makanan di kawasan berkenaan.

“Tindakan diambil mengikut Seksyen 11, Akta Makanan 1983 dan 28(1) Undang-Undang Kecil Pelesenan Petempatan Makanan WPKL 2016.

“DBKL komited meneruskan pemantauan kerana ini membabitkan soal keselamatan dan kesihatan warga kota sebagai pelanggan,” katanya menerusi kenyataan di laman Facebook.

DBKL berkata, antara kesalahan dikesan adalah tiada lesen petempatan makanan, pekerja yang tiada suntikan tifoid dan menjalani kursus pengendali makanan, lantai dinding dapur kotor serta jubin rosak.

“Selain itu, bahan makanan ditempatkan di atas lantai, tidak memasang dan menyelenggara alat perangkap minyak, penyediaan makanan di atas lantai dan di luar premis, serta terdapat hurungan makhluk perosak di tempat makanan,” katanya.

DBKL turut mengingatkan kepada pemilik premis makanan, faktor harga makanan mahal bukan sahaja penyebab kekurangan pelanggan, namun premis tidak bersih juga antara penyebab utama.

Author

Fazleen Safina Abd Jamil

View all posts

View all posts


Laporan Ketua Audit Negara 2021: Tidak banyak ketirisan di KKDW – Zahid

SETAPAK: Menteri Kemajuan Desa dan Wilayah (KKDW), Datuk Seri Ahmad Zahid Hamidi berkata, tidak banyak ketirisan berlaku di kementerian diterajuinya menerusi Laporan Ketua Audit Negara 2021.

Timbalan Perdana Menteri itu berkata, beliau sudah memaklumkan kepada pengurusan tertinggi kementerian agar mengambil langkah segera terhadap teguran dalam laporan berkenaan sekiranya berlaku salah laku.

Zahid memberitahu menerusi Laporan Ketua Audit Negara 2021, beliau mendapati tidak banyak ketirisan berlaku di kementerian yang diterajuinya.

“Kami jemaah menteri telah meneliti laporan ketua audit itu dan saya beritahu mesyuarat pengurusan tertinggi KKDW semalam bahawa kita mesti ambil langkah segera untuk mengatasi dapatan kajian audit yang memfokuskan jika ada ketirisan, penyelewengan, penyalahgunaan kuasa atau sebarang perkara melibatkan kewangan dan pengurusan.

“Maka ini mesti diberi tumpuan segera oleh pihak tertinggi pengurusan,” katanya pada sidang media selepas menghadiri taklimat Felcra Berhad.

Perdana Menteri, Anwar Ibrahim semalam meminta semua menteri meneliti secara serius setiap teguran dalam Laporan Ketua Audit Negara 2021 terutama melibatkan soal perbelanjaan, ketirisan, atau tidak menepati syarat serta peraturan dalam peruntukan kewangan.

Dalam perkembangan lain, Zahid berkata, pelantikan pengerusi Felcra diselaraskan dengan pelantikan agensi kerajaan lain.

Pada 16 Disember, Zahid melantik semula bekas Ahli Parlimen Machang, Jazlan Yaakub sebagai pengerusi Felcra biarpun Jemaah Menteri memutuskan supaya semua jawatan politik dalam GLC ditamatkan.

Zahid menjelaskan, lantikan semula Jazlan selepas mengambil kira kehendak perwakilan Koperasi Peserta Malaysia Berhad.

Bagaimanapun, pelantikan itu ditangguhkan oleh Anwar selepas enam hari pengumuman dibuat.

Author

Tun Puteh Wanti

View all posts

View all posts


Penjawat awam Kelantan terima bantuan khas RM1,500 Januari depan

KOTA BHARU: Penjawat awam Kelantan bakal menerima bantuan khas kewangan sebanyak RM1,500 pada Januari depan.

Timbalan Menteri Besar, Datuk Mohd Amar Nik Abdullah berkata, bantuan tersebut merupakan tanda penghargaan atas sumbangan dan pengorbanan mereka.

“Kerajaan bersetuju memberi bantuan khas kewangan itu melibatkan pembayaran sebanyak RM13 juta dan ia merupakan bantuan tertinggi yang pernah diberikan kerajaan negeri berikutan lebihan belanjawan dalam tempoh lima tahun berturut-turut.

“Ini adalah sebagai tanda menghargai iltizam dan kesungguhan kakitangan kerajaan yang telah bekerja bersungguh-sungguh dalam memastikan kewangan kita berada pada keadaan yang baik,” katanya seperti dilapor Astro Awani hari ini.

Beliau berkata demikian pada Persidangan Dewan Undangan Negeri (DUN) Kelantan di Kota Darulnaim, pada Rabu.

Author

Diyana Rahip

View all posts

View all posts


Rebut ‘seat’ dalam kapal terbang, lelaki ini kongsi sebab ‘valid’ tak patut tukar tempat duduk

CYBERJAYA: Kecoh di media sosial mengenai isu berebut seat dalam kapal terbang yang seperti diketahui umum bahawa sewajarnya setiap penumpang duduk di kerusi masing-masing.

Menerusi foto perkongsian yang tular itu, kelihatan paparan perbualan antara dua pihak mengenai kedudukan seat di tepi tingkap.

Mungkin barangkali ada sebilangan pihak beranggapan bahawa ‘tak salah’ untuk tukar tempat duduk dalam penerbangan namun atas beberapa faktor, seperti ‘hot spot’ dan isu keselamatan, perkara itu menjadi perhatian untuk warganet rancak berbahas.

Seperti yang dikongsikan oleh seorang pengguna Twitter, Naufal Antezem berkaitan isu kedudukan dalam penerbangan itu tidak sewajarnya ditukar sesuka hati kerana berkait dengan isu keselamatan.

Menurutnya, sebelum ini seseorang pernah berpesan kepadanya supaya tidak berbuat sedemikian kerana bimbang jika kapal terbang yang dinaiki itu terhempas dan posisi kedudukan individu tidak sama dengan seat yang tertera namanya, perkara itu akan mendatangkan kecelaruan bagi pihak lain khususnya keluarga mangsa.

Dalam pada itu, ada juga yang berharap rakyat Malaysia cakna akan isu ‘tukar seat sesuka hati ini’ kerana jika berlakunya sebarang kemalangan, proses tuntutan insurans juga akan menjadi sukar.

Pada masa sama, ada juga netizen yang berharap supaya masyarakat Malaysia dapat menghormati ‘hak’ orang lain kerana menyifatkan seat penerbangan itu dibeli menggunakan duit masing-masing dan sewajarnya individu yang membayar itu mendapatkan haknya yang setimpal.

Author

Diyana Rahip

View all posts

View all posts


McDonald’s Malaysia: Royalti untuk kegunaan jenama, tiada kaitan dengan konflik Asia Barat

PETALING JAYA: Pembayaran royalti McDonald’s Malaysia tidak sama sekali disalurkan untuk menyokong perang antara Palestin dan Israel.

Pengurus Besar dan Developmental Licensee, Reza Food Services Co Ltd, Abdulrahman Alireza menjelaskan, royalti yang dibayar kepada McDonald’s Corporation adalah untuk penggunaan jenama, program pembangunan bakat, serta pembangunan teknologi yang dilakukan mereka.

“Kami membayar royalti untuk penggunaan jenama, seperti yang saya katakan ia adalah jenama yang sangat kuat. Semua yang disediakan seperti latihan, sokongan, sistem, apa yang kami perolehi, wang itu disalurkan kepada mereka untuk menampung sebahagian daripada perbelanjaan, mereka menghasilkan pelbagai jenis sistem.

“Terutamanya pada masa kini dengan teknologi, banyak wang yang dibelanjakan untuk tujuan itu. Anda lihat aplikasi yang kami ada, ia memerlukan wang untuk membangunkannya. Itu semua dilakukan mereka. Itulah royalti yang dibayar.

“Selebihnya diberikan kepada pemegang saham, ia mudah, kerana ini adalah syarikat komersial,” jelasnya.

Sebagai sebuah syarikat komersial, McDonald’s mempunyai tanggungjawab terhadap pemegang saham, termasuklah dalam hal membabitkan pendirian politik.

“Mana-mana syarikat komersial tidak akan memberi perkhidmatan kepada pemegang saham mereka jika mereka mengambil pendirian politik. Terdapat melebihi tujuh bilion penduduk dunia, kami ingin berkhidmat kepada mereka semua, itu cita-cita kami.

“Tetapi buat masa ini kami belum boleh lakukannya, jadi saya mahu menjelaskan, McDonald’s Corporation ialah sebuah syarikat komersial. Kami tidak mengambil pendirian politik,” katanya dalam sidang media khas di Petaling Jaya, minggu lalu. Turut hadir pada sesi itu ialah Pengarah Urusan dan Rakan Operasi Tempatan, McDonald’s Malaysia, Datuk Azmir Jaafar.

Reza Food Services, yang merupakan milik orang Islam, memiliki hak francais McDonald’s di Malaysia dan Singapura sejak 2017. Reza Food Services turut memiliki rangkaian restoran McDonald’s di wilayah barat dan selatan Arab Saudi.

Sementara itu, Azmir berkata, sepanjang 32 tahun beliau berkhidmat bersama McDonald’s, restoran khidmat segera itu sudah sering kali dikaitkan dengan konflik yang berlaku di Asia Barat, dengan situasi paling buruk dihadapi pada 2014.

Ironinya, ajakan boikot seperti yang dilaungkan sesetengah pihak susulan konflik berkenaan, lebih memberi impak kepada pekerja mereka, yang kesemuanya terdiri daripada anak tempatan.

“Sudah 42 tahun McDonald’s berada di Malaysia, saya sudah bekerja 32 tahun dan dalam tempoh itu setiap kali ada konflik Timur Tengah (Asia Barat), setiap kali itu ada isu dengan brand McDonald’s.

“Kita dikecam, dari segi perspektif kemanusiaan berkaitan pekerja, sejak dua minggu lalu saya pergi ke restoran-restoran, ramai yang mengatakan mereka sedih sebab mereka dikecam dan dicemuh, mereka pakai uniform ada lambang McDonald’s, naik bas orang cakap, “eh Yahudi”, kenapa jadi begitu?

“Kita orang Melayu, orang Islam, kita ada 21,000 pekerja. Mereka semua ada anak, isteri, keluarga dan sudah berpuluh tahun bekerja di McDonald’s mencari rezeki yang halal untuk keluarga, tapi dikecam, dicemuh.

“Malah ada yang dibaling batu pada tahun 2014, kenapa? Apa salah kita? Apa salah pekerja?” katanya.

McDonald’s Malaysia, tambahnya, sentiasa mengukuhkan komitmennya kepada masyarakat setempat menerusi 18,000 aktiviti kemasyarakatan setiap tahun.

Ini termasuklah sumbangan RM1 juta kepada Dana Kemanusiaan Palestin baru-baru ini, serta pelbagai program menerusi Ronald McDonald House Charities Malaysia (RMHC Malaysia) bagi membantu kanak-kanak kurang upaya dan kurang berkemampuan. – Awani

Author

Media Variasi

View all posts

View all posts


Kandungan lucah: KKD cadang sesi dialog bersama penyedia platform media sosial

KULAI: Kementerian Komunikasi dan Digital (KKD) bercadang mengadakan sesi dialog bersama penyedia platform media sosial bagi membincangkan peruntukan undang-undang mengenai perkongsian kandungan berunsur lucah di negara ini.

Timbalan Menteri Komunikasi dan Digital Teo Nie Ching berkata langkah itu bagi memastikan pihak penyedia platform termasuk Telegram, WhatsApp dan Facebook faham serta jelas bahawa perbuatan itu dilarang dan jika sabit kesalahan pengguna aplikasi boleh dikenakan tindakan.

“KKD akan adakan dialog dengan semua penyedia platform untuk menasihatkan dan mengingatkan mereka bahawa undang-undang di Malaysia terhadap unsur-unsur seperti ini tidak boleh ditoleransi… dan satu perjumpaan akan diadakan dalam masa terdekat.

“Sesiapa yang menghantar kandungan bersifat lucah, tindakan akan diambil di bawah Seksyen 233 Akta Komunikasi dan Multimedia 1998. Kita mahu semua penyedia platform memahami isu ini kerana aduan sebegini (sebar kandungan berunsur lucah) adalah yang paling kerap diterima,” katanya kepada pemberita selepas menonton filem Anwar: The Untold Story di TGV AEON Mall Kulaijaya di sini malam tadi.

Ahli Parlimen Kulai itu berkata demikian ketika mengulas mengenai kewujudan akaun Telegram yang membincangkan topik lucah kendalian seorang wanita.

Isnin lepas, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dilapor berkata Jabatan Kemajuan Islam Malaysia (Jakim) telah mengemukakan aduan rasmi kepada Suruhanjaya Komunikasi dan Multimedia Malaysia (MCMC) berhubung kewujudan akaun Telegram terbabit.

Berhubung dakwaan terdapat pihak mensabotaj filem Anwar: The Untold Story dengan mengurangkan slot tayangan, Teo berkata, KKD akan menjalankan siasatan lanjut sama ada tuduhan tersebut benar atau sebaliknya.

“Setakat ini saya tidak dapat apa-apa maklum balas daripada FINAS (Perbadanan Kemajuan Filem Nasional Malaysia), kita akan siasat namun saya percaya jika ramai penonton berminat dengan filem ini, semakin banyak panggung akan tayangkan filem ini,” katanya.

Ahad lepas, dilaporkan produksi filem berkenaan mendakwa sesetengah pawagam melakukan sabotaj terhadap tayangan naskhah biopik yang memaparkan kisah perjuangan Perdana Menteri, Datuk Seri Anwar Ibrahim itu.

Susulan itu, semalam Persatuan Pemamer Filem Malaysia (MAFE) yang dianggotai operator pawagam di seluruh negara menafikan dakwaan itu dan menyatakan pihaknya tidak pernah meminggirkan mana-mana naskhah tempatan, malah sentiasa memberi sokongan terhadap perkembangan industri perfileman negara.

Mengulas mengenai Anwar: The Untold Story, Teo berkata filem tersebut boleh memberi inspirasi kepada golongan muda kerana mengisahkan perjuangan dan falsafah Perdana Menteri ke-10 yang tidak berputus asa sepanjang dalam tempoh karier politiknya. – BERNAMA


Bayi lelaki meninggal dunia di rumah pengasuh

KUALA LUMPUR: Bayi lelaki berusia empat bulan meninggal dunia selepas tidak sedarkan diri ketika berada di rumah pengasuhnya di Taman Selayang Jaya, Batu Caves di sini, semalam.

Ketua Polis Daerah Gombak, ACP Zainal Mohamed Mohamed berkata, bayi berkenaan telah dibawa ke Hospital Selayang sebelum disahkan meninggal dunia oleh pegawai perubatan pada 11.53 pagi.

Beliau berkata, hasil bedah siasat yang dijalankan pada 9 pagi tadi mengesahkan kematian mangsa berpunca daripada masalah jantung sejak lahir atau Congenital Heart Disease.

Menurutnya, hasil siasatan mendapati bayi berkenaan tidak sedarkan diri semasa dikejutkan daripada tidur ketika dijaga pengasuhnya yang berusia 47 tahun kira-kira 11 pagi semalam.

“Pengasuh itu kemudian menghubungi ibu bayi berkenaan untuk memaklumkan mengenai kejadian tersebut,” katanya dalam kenyataan hari ini.

Beliau berkata, kes diklasifikasikan sebagai mati mengejut dan orang ramai yang mempunyai maklumat lanjut boleh berhubung dengan Pegawai Penyiasat Insp J. Winson Joseph menerusi talian 016-2335454 atau Ibu Pejabat Polis Daerah Gombak 03-61262222. – BERNAMA


Mula-mula dulu, tiada ‘player’ nak masuk JDT – TMJ

CYBERJAYA: “Mula-mula dulu, tak ada orang (pemain) nak masuk JDT kerana tidak ada keyakinan.”

Itulah yang diungkap pemilik kelab Johor Darul Ta’zim (JDT), Tunku Ismail Sultan Ibrahim ketika berkongsi mengenai pasukan Harimau Selatan menerusi segmen Bekpes Hot di radio Hot FM, hari ini.

Tunku Ismail berkata, terdapat pemain yang tidak yakin untuk menyertai pasukan JDT yang mula ditubuhkan pada 2013, selain risau akan berdepan beberapa masalah seperti tunggakan gaji pada ketika itu.

“..Sebab mereka takut ini adalah hobi sementara dan selepas itu tak bayar gaji atau ada masalah pada masa akan datang.

“Jadi, susah juga nak meyakinkan pemain-pemain untuk masuk JDT pada mulanya,” kata baginda yang mesra disapa Tunku Mahkota Johor (TMJ).

Menurut TMJ lagi, baginda tidak mempunyai pasukan pemantau dalam pemilihan pemain tempatan dan ia dilakukan sendiri olehnya dalam mengenal pasti pemain yang berkualiti.

“Untuk pemilihan pemain tempatan, saya tak pernah ada pasukan pemantau. Saya sendiri yang memilih. Jadi, daripada 2013 itu memang saya tidak kenal satu pun pemain dalam Malaysia.

“Tetapi, Alhamdulillah sejak 2014, saya lebih kenal pemain dan ikuti pemain,” maklum baginda.

Pada masa sama, Tunku Ismail turut mengakui baginda hanya mula berpuas hati dengan apa yang ditunjukkan pasukannya pada tahun 2020, tujuh tahun selepas projek itu dilancarkan pada tahun 2013.

“Saya rasa mulai 2020, barulah saya betul-betul berpuas hati dengan cara permainan dan terapkan falsafah kami. Untuk adakan satu falsafah itu, bukan buat falsafah sahaja.

“(Ia membabitkan) kualiti pemain yang boleh terapkan taktikal terbabit. Saya suka pasukan saya lebih padat, tidak suka ada kelompongan di bahagian tengah.

“Tidak berbelas kasihan ketika serangan balas pantas dan bertahan sebaga satu unit serta menguasai permainaan. Ini falsafah diterapkan di JDT,” ujar baginda.

Author

Diyana Rahip

View all posts

View all posts


Lesen jurulatih tampar pemain dibatal

PUTRAJAYA: Kementerian Belia dan Sukan (KBS) dan Kementerian Pendidikan (KPM) senada dengan Persatuan Bola Tampar Malaysia (MAVA) untuk membatalkan lesen jurulatih yang menampar dua pemain dalam kejadian baru-baru ini.

Menteri Belia dan Sukan, Hannah Yeoh berkata, jurulatih yang juga seorang guru itu tidak lagi dibenar menjadi jurulatih sukan terbabit, termasuk bagi murid.

Katanya, MAVA juga sudah menarik Sijil Kejurulatihan Bola Tampar Tahap Satu (Sukan Spesifik) jurulatih berkenaan.

“Jurulatih itu belum pernah membuat permohonan lesen kejurulatihan Skim Pelesenan Kejurulatihan Kebangsaan (SLKK) sebagai pengiktirafan Skim Persijilan Kejurulatihan Kebangsaan (SPKK) seperti dipersetujui bersama Akademi Kejurulatihan Kebangsaan (AKK) Institut Sukan Negara (ISN) dengan persatuan sukan kebangsaan.

“KBS dan KPM tidak akan sesekali berkompromi dalam usaha memastikan keselamatan dan kesejahteraan atlet, khususnya mereka yang masih muda.

“Aspek keselamatan amat dititikberatkan daripada keadaan yang mampu memudaratkan pembangunan masa depan negara.

“Majlis Sukan Negara dan MAVA sudah memuktamadkan siasatan yang mana secara sebulat suara memutuskan jurulatih bola tampar itu hilang kelayakan menjadi jurulatih,” katanya pada sidang media bersama KBS dan KPM di sini pada Khamis.

Hadir sama, Menteri Pendidikan, Fadhlina Sidek.

Hannah berkata, KBS sudah mengarahkan AKK ISN memastikan pelaksanaan peraturan mewajibkan jurulatih memperbaharui lesen kejurulatihan sebagai pengiktirafan SPKK setiap dua tahun, dapat diperketatkan.

Sementara itu, Fadhlina berkata, siasatan KPM berhubung insiden itu selesai dijalankan dan Jabatan Pendidikan Negeri (JPN) boleh mengambil tindakan sewajarnya, selaras Peraturan 4(2)(d), Peraturan-peraturan Pegawai Awam (Kelakuan dan Tatatertib) 1993.

Katanya, siasatan dibuat secara menyeluruh membabitkan semua pihak berkaitan merangkumi jurulatih, murid, rakan sepasukan, guru, pengurus pasukan, saksi kejadian dan ibu bapa pemain terbabit.

Katanya, KPM meneliti secara terperinci hasil laporan siasatan itu dari pelbagai sudut khususnya etika serta imej kerjaya guru.

“Selaras peraturan itu, JPN boleh mengambil tindakan sewajarnya terhadap mana-mana individu yang didapati melakukan perkara tidak wajar, melanggar peraturan atau melakukan perbuatan yang boleh menimbulkan pertikaian oleh masyarakat melalui aspek keselamatan diterapkan guru terhadap murid.

“Insiden itu membuka mata wujud keperluan mewajibkan jurulatih kepada murid menjadi sebahagian daripada SLKK dan SPKK.

“KPM akan bekerjasama rapat dengan ISN bagi melengkapkan jurulatih kepada pelajar sekolah dengan pensijilan yang diperlukan.

“Ini penting bagi menyediakan persekitaran sihat dan selamat, saling menghormati serta bebas sebarang bentuk gangguan dan penderaan,” katanya.

Rakaman insiden seorang jurulatih menampar dua pemainnya pada satu kejohanan bola tampar tular dalam media sosial baru-baru ini dan mendapat kecaman ramai.

Klip video tular berkenaan memaparkan jurulatih terbabit menampar dua pemain wanita ketika Kejohanan Remaja B14 di Kota Tinggi, Johor pada 14 hingga 16 Disember lalu.

Susulan insiden itu, MAVA mengambil tindakan tegas apabila menggantung sementara jurulatih pasukan bola tampar wanita Melaka B14 berkenaan.

Bagaimanapun, ibu bapa kepada atlet remaja yang ditampar itu memohon jurulatih terbabit dikekalkan dengan meminta semua pihak menghentikan kecaman atau mengambil tindakan.

Author

Tun Puteh Wanti

View all posts

View all posts


Zionis paksa kosongkan hospital Gaza, pesakit bergelimpangan di jalanan

PARA pesakit bergelimpangan di jalanan tanpa sebarang penjagaan, manakala nyawa mereka turut terancam akibat serangan berterusan Israel di Genting Gaza.

Perkara itu diumumkan oleh Ketua Pengarah Hospital Gaza, Muhammad Zaqout, selepas dua hospital kanak-kanak terpaksa dikosongkan pada Ahad.

“Hospital kanak-kanak Al-Nasr dan Rantisi yang terpaksa dipindahkan menyebabkan pesakit berada di jalanan tanpa penjagaan.

“Kami telah terputus hubungan sepenuhnya dengan penjaga di kedua-dua hospital ini,” katanya seperti dilapor Press TV.

Rejim pengganas Israel memaksa untuk mengosongkan kemudahan kesihatan itu selepas mendakwa kononnya, sudah membuka laluan tambahan untuk memudahkan laluan selamat orang awam ke selatan Gaza.

Sebelum ini, Muhammad menyifatkan serangan rejim Zionis di hospital Al-Shifa sebagai satu malapetaka, manakala tiada sesiapa boleh memasuki atau meninggalkan bangunan itu.

“Kita mesti selamatkan bayi pramatang,” katanya.

Beliau berkata demikian sehari selepas dua bayi pramatang kehilangan nyawa, apabila unit rawatan rapi (ICU) neonatal di hospital itu tidak berfungsi akibat kekurangan bekalan elektrik.

Tambahnya, Kementerian Kesihatan Gaza tidak lagi dapat melaporkan angka kematian dan kecederaan sebenar akibat kekurangan akses, malah salah seorang pegawai hospital Al-Shifa mengumumkan bahawa berpuluh-puluh mayat telah ditinggalkan berhampiran hospital.

Lebih separuh daripada hospital di Gaza telah ditutup dalam beberapa minggu kebelakangan ini, berikutan Israel terus berdegil untuk bersetuju dengan cadangan gencatan senjata.

Menurut Kementerian Kesihatan Gaza, sekurang-kurangnha 11,000 rakyat Palestin telah terbunuh, manakala hampir 27,490 yang lain cedera akibat serangan rejim Zionis sejak 7 Oktober lalu.

Nyawa rakyat Palestin ketika ini bukan setakat terancam, malah Israel turut memberi tekanan mental dengan menghalang bantuan keperluan asas seperti elektrik, air, makanan dan bahan api kepada lebih dua juta penduduk Gaza.

Author

Fazleen Safina Abd Jamil

View all posts

View all posts


PH Terengganu lapor polis dakwa Abdul Hadi sanggah titah Sultan

KUALA TERENGGANU: Pakatan Harapan (PH) Terengganu membuat laporan polis terhadap Presiden PAS, Tan Sri Abdul Hadi Awang yang didakwa mengeluarkan kenyataan melawan titah Sultan Terengganu, Sultan Mizan Zainal Abidin.

Pengerusinya, Datuk Raja Kamarul Bahrin Shah Raja Ahmad berkata, ia berhubung larangan ceramah dan kuliah agama oleh ahli politik di semua masjid dan surau di seluruh negeri yang dikeluarkan oleh Majlis Agama Islam dan Adat Melayu Terengganu (MAIDAM) atas titah Sultan Mizan pada 2 Mac lepas.

“Sejurus selepas MAIDAM mengeluarkan arahan itu, Abdul Hadi dengan angkuh telah mengeluarkan kenyataan bahawa beliau akan meneruskan kuliah di masjid seperti biasa.

“Kenyataan itu jelas menyanggah titah sultan yang mahu institusi masjid dan surau dipelihara kesuciannya daripada sebarang dakyah politik,” katanya selepas membuat laporan polis di Ibu Pejabat Polis Daerah Kuala Terengganu di sini hari ini.

Menurutnya kenyataan itu juga dilihat boleh menggugat ketenteraman kerana dikeluarkan oleh seorang individu yang berpengaruh dan pernah menjawat jawatan Menteri Besar Terengganu dari 1999 hingga 2004.

Baru-baru ini MAIDAM telah mengeluarkan larangan kepada semua ahli politik supaya tidak menggunakan masjid dan surau di seluruh Terengganu untuk sebarang aktiviti dan program.

Yang Dipertua MAIDAM, Datuk Shaikh Harun Shaikh Ismail dilapor berkata, pihaknya membuat ketetapan tidak membenarkan semua Ahli Dewan Undangan Negeri, Ahli Dewan Rakyat dan Ahli Dewan Negara menyampaikan apa-apa ceramah, kuliah atau pengajaran agama di masjid dan surau dalam Terenggganu. – BERNAMA


Manchester City didakwa langgar peraturan kewangan Liga Perdana

MANCHESTER City didakwa oleh Liga Perdana kerana melanggar peraturan kewangan lebih daripada 100 kali dalam tempoh sembilan musim.

Tuduhan yang dibuat terhadap juara bertahan itu berkaitan dengan maklumat kewangan mengenai hasil, butiran imbuhan pengurus dan pemain, peraturan UEFA dan keuntungan serta kerjasama dengan penyiasatan Liga Perdana.

Berdasarkan kenyataan yang dikeluarkan daripada liga itu, pelanggaran dilakukan Manchester City dari September 2009 hingga musim 2017/2018 dan kini akan dirujuk kepada suruhanjaya bebas.

Malah, kelab itu turut didakwa melanggar peraturan liga yang memerlukan peruntukan ‘dengan niat baik’ dan ‘maklumat kewangan tepat yang memberikan pandangan yang benar dan saksama tentang kedudukan kewangan kelab’.

Sekiranya Man City didapati bersalah, kelab berkenaan akan berdepan pelbagai kemungkinan termasuk pemotongan mata dan penyingkiran.

Sehingga kini, Man City masih belum mengulas tetapi Sportsmail percaya bahawa pihak terbabit bersedia untuk ‘teguh’ mempertahankan diri.

Berdasarkan tarikh yang dinyatakan, Man City telah memenangi tiga kejuaraan Liga Perdana, satu Piala FA dan tiga Piala Carabao.

Liga Perdana berkata dalam satu kenyataan: ‘Selaras dengan Peraturan Liga Perdana W.82.1, Liga Perdana mengesahkan bahawa ia hari ini telah merujuk beberapa dakwaan pelanggaran Peraturan Liga Perdana oleh Kelab Bola Sepak Manchester City kepada Suruhanjaya.’

Author

Muhammad Nor Fadzly Mahat

View all posts

View all posts


28 guru di Melaka dikenal pasti alami kemurungan

MELAKA: Seramai 28 guru atau 4.32 peratus daripada 648 guru di Melaka yang mengambil Saringan Stres, Kebimbangan dan Kemurungan (DASS) dikesan mengalami kemurungan.

Exco Kesihatan dan Antidadah negeri, Dr Muhamad Akmal Saleh berkata selain itu, 23 guru atau 3.54 peratus daripada mereka dikesan berada pada tahap stres berdasarkan ujian yang dijalankan ke atas mereka oleh Sektor Psikologi dan Kaunseling Jabatan Pendidikan Negeri (JPN).

“Ujian berkenaan dilaksanakan untuk mengukur tahap stres dan kemurungan guru di Melaka dan 648 daripada 13,976 guru yang dikenal pasti menghadapi tekanan telah menjawab saringan tersebut secara sukarela melalui Sistem Pengurusan Perkhidmatan Kaunseling Kementerian Pendidikan Malaysia.

“Justeru, pelbagai tindakan diambil untuk membantu golongan guru berkenaan antaranya sesi kaunseling dan Program 3PI iaitu Pemulihan, Pencegahan, Pembangunan dan Intervensi,” katanya pada persidangan Dewan Undangan Negeri (DUN) Melaka di sini hari ini.

Dr Akmal (BN-Merlimau) menjawab soalan tambahan dikemukakan Hameed Myhtheen Kunju Basheer (BN-Ayer Limau) yang ingin mengetahui isu guru bersara awal di Melaka dan puncanya.

Dr Akmal mewakili Exco Pendidikan dan Teknologi negeri Datuk Rais Yasin yang bercuti kerana sedang menunaikan haji.

Dr Akmal berkata selain itu, program meningkatkan kesedaran kesejahteraan psikologi guru turut dilakukan bagi membendung perkara berkenaan.

Dalam pada itu, Dr Akmal berkata sehingga hari ini, sebanyak 212 guru di negeri itu memilih bersara awal berbanding 164 orang pada tahun lepas disebabkan beberapa faktor antaranya isu kesihatan guru atau pasangannya, guru tersebut telah mencapai tempoh 25 tahun perkhidmatan, tiada lagi tanggungan anak kerana mereka telah bekerja atau berumah tangga dan mereka ingin berehat.

“Ada juga antara guru berkenaan yang memilih bersara awal kerana mereka tidak bersedia untuk diberikan tanggungjawab dalam bidang pentadbiran apabila diberikan penempatan baharu khususnya bagi guru gred 52 dan 54,” katanya.

Terdahulu, menjawab soalan lisan Seah Shoo Chin (DAP-Kesidang) berkaitan perancangan untuk membina sekolah di Melaka, Dr Akmal berkata kerajaan negeri telah membuat permohonan peruntukan berjumlah RM68.8 juta daripada kerajaan Persekutuan menerusi Rancangan Malaysia Ke-12 (RMK12) untuk membina 13 Sekolah Rendah Agama (SRA) Jabatan Agama Islam Melaka yang baharu. – BERNAMA


Wanita khunsa kongsi kisah diri memiliki rahim ‘bertanduk’

KUALA TERENGGANU: Warga netizen di negara ini semakin terbuka mendedahkan kisah kehidupan dan pengalaman unik masing-masing untuk perhatian, di aplikasi Tiktok.

Seorang surirumah, Nur Hasmidah Hamzah, 32, tidak ketinggalan berkongsi kisah unik dirinya yang mempunyai rahim bertanduk dan berbentuk hati atau nama saintifiknya, ‘bicornuate bicollis uterus’.

Nur Hasmidah mengambil pendekatan itu selepas mendapat keizinan suami bagi memberi kesedaran kepada masyarakat di negara ini mengenai kesihatan wanita berdasarkan pengalamannya.

Pada zahirnya, Nur Hasmidah dilihat seperti wanita lain, tetap dia sebenarnya terdiri daripada golongan khunsa memiliki dua rahim, dua pangkal rahim dan dua vagina, selain satu buah pinggang.

Katanya, memiliki dua rahim hanya diketahuinya ketika berusia 26 tahun dan masih bujang.

Katanya, ia bermula selepas terbabit dengan aktiviti mendaki gunung, dan mengalami senggugut serta mengalami kitaran haid berterusan selama tiga bulan.

Dia kemudian menemui doktor dan terkejut apabila dimaklumkan mempunyai rahim unik.

Katanya, doktor menerangkan kepadanya keunikan dua rahim, bentuknya dan segala kemungkinan dimiliki kebanyakan pemilik dua rahim iaitu ada dua saluran peranakan dan dua vagina.

Dari segi perubatan, apabila seseorang itu mempunyai dua alat kelamin, walau tidak berbeza jantina, dia dikategorikan sebagai khunsa.

“Doktor maklumkan yang keadaan rahim saya unik. Nisbah satu dalam sejuta dan tidak ramai yang mempunyai dua rahim tetapi ada (kes seperti itu),” katanya kepada media.

Nur Hasmidah berkata, dia mengalami kitaran haid dua kali sebulan.

Kemudian, dia menjalani ujian Pengimejan Resonan Magnetik (MRI) enam tahun lalu dan disahkan pula, memiliki dua pangkal rahim, dua vagina serta satu buah pinggang.

“Saya kemudiannya perlu menjalani MRI sekali lagi tetapi saya tak pergi dan hanya buat ujian itu selepas berkahwin dan bersalin anak perempuan sebelum diberitahu mengenai keunikan lain,” katanya.

Menurut Nur Hasmidah, seperti dimaklumkan doktor, memiliki dua rahim tidak berbahaya tetapi unik.

Namun, katanya, wanita seperti ini sukar hamil dan jika hamil, mereka berisiko tinggi untuk keguguran dan kelahiran bayi pra matang berikutan ruang rahim sempit akibat rahim abnormal.

Ramai wanita berterima kasih kepadanya kerana berkongsi cerita mengenai dua rahim dan mengakui ia ilmu baharu kerana situasi itu jarang berlaku.

Bagaimanapun, katanya, dia bersyukur kerana dalam situasi itu, Allah SWT memberinya anugerah terindah apabila disahkan hamil selepas sebulan berkahwin ketika berusia 29 tahun.

“Ketika hamil, memang kena jaga kandungan dengan baik dan selepas saya disahkan memiliki satu buah pinggang, doktor menyarankan saya lebih menjaga pemakanan.

“Saya juga bersyukur kerana suami menerima saya dan selalu memberi sokongan dan semangat. Keluarga juga turut memberi sokongan kepada saya,” kata ibu kepada seorang anak perempuan berusia setahun itu.

Justeru, katanya, sebagai seorang wanita dan ibu, dia mahu ibu bapa lebih cakna mengenai anak kerana sebelum ini, dia terlalu mengambil mudah selain kurang kesedaran untuk melakukan pemeriksaan.

“Ketika berusia 14 tahun, saya pernah tumpah darah di asrama sekolah tetapi tidak memaklumkannya kepada guru, ibu atau ahli keluarga lain kerana tiada keyakinan selain takut dimarahi serta takut berjumpa doktor.

Author

Tun Puteh Wanti

View all posts

View all posts


Akaun Najib akaun individu pertama diwujudkan dengan nama kod – Saksi

KUALA LUMPUR: Mahkamah Tinggi hari ini diberitahu bahawa akaun AmBank peribadi Datuk Seri Najib Tun Razak adalah akaun individu pertama yang diwujudkan dengan nama kod bagi tujuan melindungi maklumat dan menjaga sensitiviti akaun itu.

Joanna Yu Ging Ping, 51, bekas Pengurus Perhubungan di bank itu, berkata akaun peribadi Najib yang berakhir dengan 694 diberi nama kod AmPrivate Banking – MR dan idea untuk menggunakan nama kod itu adalah permintaan dan cadangan daripada ahli perniagaan dalam buruan, Low Taek Jho atau Jho Low.

“Jho Low juga meminta supaya akaun ini diklasifikasikan sebagai ‘terlalu sulit’, iaitu bukan mudah untuk mendedahkan nama peribadi Datuk Seri kepada sesiapa atau sesiapa sahaja yang mempunyai akses kepada sistem akaun di cawangan bank.

“Saya masih ingat dimaklumkan oleh bekas Pengarah Urusan AmBank Cheah Tek Kuang bahawa perkara ini (nama kod) telah dimaklumkan kepada Gabenor Bank Negara Malaysia pada ketika itu.

“Saya ingin menyatakan di sini bahawa dalam semua urusan saya dengan pelanggan swasta, ini adalah kali pertama individu akaun menggunakan nama kod,” kata Yu sambil menambah biasanya nama kod hanya diberikan kepada akaun projek korporat tertentu.

Terdahulu, saksi pendakwaan ke-41 itu dalam keterangannya berkata bahawa pada 2011, Jho Low memberitahunya Najib berminat untuk membuka akaun dengan AmBank dan Cheah perlu bertemu dengan bekas perdana menteri itu bagi memudahkan pembukaan akaun.

“Susulan pertemuan Cheah dengan Datuk Seri Najib mengenai pembukaan akaun, saya menerima borang pembukaan akaun yang ditandatangani daripada Cheah dan menyerahkannya kepada bahagian AmBank untuk diproses.

“Berhubung pembukaan akaun ini, saya tidak berurusan secara langsung atau berjumpa dengan Datuk Seri Najib. Semua perkara berkaitan akaun Datuk Seri, saya berurusan dengan Jho Low dan kemudian saya berurusan dengan bekas Ketua Pegawai Eksekutif Pelaburan 1Malaysia Development Berhad (1MDB) Nik Faisal Ariff Kamil selepas menerima surat mandat daripada Datuk Seri Najib menyatakan Nik Faisal sebagai wakil beliau dengan bank berkenaan berhubung akaun bank peribadinya,” kata Yu.

Ketika membacakan pernyataan saksinya pada perbicaraan Najib membabitkan penyelewengan RM2.3 bilion milik 1MDB, Yu selanjutnya berkata sebarang arahan daripada Nik Faisal dianggap arahan daripada Najib.

“Surat mandat itu hanya membenarkan Nik Faisal berkuasa mengarahkan pemindahan dana antara akaun Datuk Seri Najib tetapi beliau tidak mempunyai kuasa dan tidak boleh membuat sebarang transaksi ke akaun pihak ketiga atau sebarang pengeluaran wang tunai.

“Semua arahan berkaitan bayaran ke pihak ketiga, pemindahan dan semua cek yang dikeluarkan daripada akaun Najib hanya boleh dibenarkan dengan tandatangan Najib,” katanya.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 7 November. – BERNAMA


Guna nama tokoh terkenal, rugi sehingga RM4.6 juta masuk aplikasi e-ganjaran

KUALA LUMPUR: Menggunakan nama-nama tokoh terkenal, kerabat diraja, bekas pegawai kerajaan dan agamawan, menyebabkan ramai terpedaya hingga kerugian lebih RM4.6 juta, selepas menyertai skim penipuan aplikasi e-ganjaran (ganjaran dalam talian) yang menawarkan baucar sehingga 50 peratus sejak 2018.

Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim berkata setakat ini, kira-kira 100 orang mangsa telah membuat laporan polis dan pihaknya percaya ramai lagi mangsa yang terlibat dengan lebih lagi jumlah kerugian.

Beliau berkata, selain daripada tokoh-tokoh terkenal, sindiket yang menawarkan perkhidmatan baucar atau e-ganjaran itu, turut melibatkan pelbagai jenama terkenal antaranya Petronas atau Shell.

“Sindiket ini menawarkan orang ramai satu bentuk pelaburan, yang menawarkan mereka ganjaran atau baucar yang memberi mereka penjimatan sehingga 50 peratus. Kebanyakan vendor atau peniaga yang bersama dengan sindiket ini, terdiri daripada mereka yang mempunyai reputasi yang baik.

“Apa yang berlaku, ramai yang menyertai skim ini membeli baucar ini dan mereka beranggapan daripada pembelian baucar ini, mereka akan dapat subsidi serta diskaun pembelian barangan,” katanya dalam sidang media di hadapan di Ibu Pejabat Polis Daerah Sentul, di sini hari ini.

Hishamuddin berkata, modus operandi sindiket ini ialah pengguna dikehendaki membeli baucar yang dikenali sebagai QV, dengan pembayaran bagi baucar ini perlu dibeli melalui FPX online dan setelah membeli QV pada waktu promosi, mereka akan diberi ganjaran dalam bentuk baucar subsidi dikenali sebagai SV.

“Pengguna kemudian berbelanja dengan QV pada jumlah tertentu yang akan diberi ganjaran SV. Mangsa lebih tertarik dengan aplikasi ini apabila QV dan SV ini boleh digunakan untuk membeli barang atau perkhidmatan yang tersedia di dalam aplikasi itu, dengan penjimatan sehingga 50 peratus.

“Malangnya, setelah ramai yang membeli, pada April tahun lepas, syarikat ini secara tiba-tiba menghentikan aplikasi mereka tanpa sebarang alasan munasabah. Semua baucar dalam ‘wallet’ aplikasi tersebut lesap, hilang begitu sahaja,” katanya.

Sementara itu, Presiden Pertubuhan Keprihatinan Jenayah Komuniti Malaysia (MCCC) Tan Sri Musa Hassan berkata ini merupakan satu penipuan dan memohon Polis Diraja Malaysia (PDRM) untuk menyiasat, serta mengambil tindakan terhadap mereka yang terlibat yang menggunakan nama-nama orang kenamaan, bagi menarik orang ramai menyertai sindiket ini.

Seorang mangsa yang ingin dikenali sebagai Rafiq dari Marang, Terengganu menjelaskan, beliau tertarik dengan penawaran e-ganjaran tersebut kerana diskaun yang diberikan, selain diberi keyakinan oleh seorang pendakwah bahawa hukum pelaburan tersebut adalah harus.

“Apabila ditanya sebegitu, kita lagi bertambah yakin dengan skim e-ganjaran ini tanpa was-was. Ramai orang kenamaan ada dalam sindiket ini.

“Saya banyak gunakan untuk beli barang keperluan rumah dan perkakas untuk binaan rumah, kerana dapat penjimatan. Saya kehilangan kira-kira RM70,000 sejak menyertainya pada akhir tahun 2021,” katanya. – BERNAMA


Kenapa Amerika nak ‘banned’ TikTok ? – Ini faktor anda perlu ketahui

CYBERJAYA: Baru-baru ini, kecoh mengenai isu negara Amerika Syarikat yang mahu mengharamkan aplikasi TikTok.

Mungkin ada sebilangan yang beranggapan perkara itu tidak penting buat kita di Malaysia namun menurut seorang penulis buku, Ahmad Faezal, ada faktor tersendiri yang harus dititikberatkan masyarakat berhubung isu berkenaan.

Ahmad Faezal menerusi akaun Twitter miliknya berkata, antara faktor pengharaman TikTok ini mahu dilaksanakan adalah untuk memastikan tidak berlakunya kebocoran data khususnya membabitkan isu keselamatan negara.

Menurutnya, pada 1 Jun 2017, China menguatkuasakan Cybersecurity Law yang berkaitan dengan data dan di bawah undang-undang itu, syarikat di China tidak boleh menolak jika kerajaan China minta data.

Katanya, CEO ByteDance, Zhang Yiming menyatakan mereka akan bekerjasama dengan kerajaan China dalam hal dasar polisi.

Untuk pengetahuan, aplikasi TikTok ini diharamkan di China namun, dalam negara itu memiliki aplikasi Douyin yang hampir sama dengan TikTok kerana cara penggunaan yang sama dan mempunyai algoritma yang hampir sama.

Difahamkan, data Douyin disimpan dalam China manakala data TikTok pula disimpan di luar China akan tetapi, polisi peribadi boleh dikongsi dengan kerajaan China.

“Antara sebab inilah ramai dalam kalangan ahli kerajaan Amerika tidak bersetuju kerana kalau Kerajaan China meminta data, pasti syarikat ByteDance harus memberikan kepada mereka.

“Tambahan, untuk pengguna menggunakan aplikasi TikTok, kita perlu memberi keizinan kepada beberapa benda seperti lokasi dan data biometrik dan sebab inilah Amerika ingin mengharamkan aplikasi TikTok kerana risau jika tentera Amerika menggunakan TikTok di pangkalan data yang mempunyai ancaman keselamatan,” kongsinya.

Katanya lagi, Menteri Amerika ketika itu Donald Trump mula mengharamkan aplikasi tersebut menggunakan ‘serangan lima fasa’, iaitu bermula dengan tidak membenarkan memuat turun aplikasi tersebut dari App/PlayStore.

Namun, syarikat ByteDance memberi serang balas dengan membuka kes di ‘district Court’, Amerika akan tetapi tidak lama kemudian, kes itu ditendang keluar selepas Trump kalah pada tangan Joseph R. Biden dalam Pilihan Raya Amerika.

Bagaimanapun, sewaktu zaman pemerintahan Biden, TikTok turut diharamkan dalam semua telefon pintar kerajaan.

“No TikTok on government devices”, selepas tiga bulan, 32 negara Amerika Syarikat haramkan TikTok, pekerja kerajaan negeri pula tidak dibenarkan memuat turun aplikasi TikTok dalam telefon pintar milik kerajaan dan banyak universiti sudah mula mengharamkan TikTok di kampus.

“Bukan senang nak haramkan Tiktok sebenarnya. Biden kalau sign apa-apa executive order haramkan terus, TikTok boleh cabar guna undang-undang.

“Sebab aras US sama rata: White House, Congress, SUpreme Court (SCOTUS). Sama rata. Separate but co-equal. Ketiga-tiga kena setuju. Kalau White House dan Congress saja ban, ByteDance boleh cabar guna SCOTUS. Sebab tu boleh kata langgar First Amendment,” jelasnya.

Rentetan isu terbabit, Ahmad Faezal beranggapan masyarakat kini perlu mencari alternatif lain selain daripada TikTok kerana jika platform itu diharamkan, ia akan menjejaskan ramai pihak termasuklah mereka yang berniaga secara dalam talian menerusi aplikasi berkenaan.

Oleh: Ain Japri (Pelatih USM)

Author

Media Variasi

View all posts

View all posts


Wanita didakwa bunuh pemandu e-hailing

TAWAU: Seorang wanita dihadapkan ke Mahkamah Majistret di sini, hari ini, atas pertuduhan membunuh seorang pemandu e-hailing di sebuah ladang sawit, di sini, 13 Januari lalu.

Tertuduh, Nurima Juli, 33, hanya mengangguk faham selepas pertuduhan kerana membunuh dibacakan di hadapan Majistret Dzul Elmy Yunus.

Bagaimanapun, tiada pengakuan direkodkan kerana kes tersebut terletak di bawah bidang kuasa Mahkamah Tinggi.

Mengikut pertuduhan, Nurima bersama dengan beberapa individu yang masih bebas dituduh membunuh Nurman Bakaratu, 61, di ladang sawit berhampiran Jalan Anjur Juara, Jalan Apas, Batu 5 di sini, antara jam 7.30 malam hingga 9 malam, 13 Jan lalu.

Nurima didakwa mengikut Seksyen 302 Kanun Keseksaan dan dibaca bersama Seksyen 34 Kanun Keseksaan yang memperuntukkan hukuman mati jika sabit kesalahan.

Dzul Elmy  menetapkan tarikh sebutan semula kes pada 6 Mac ini sementara menunggu laporan kimia, laporan forensik dan notis rekuisisi.

Pendakwaan dilakukan Timbalan Pendakwa Raya, Mohd Syahnidzam Ahmad manakala tertuduh tidak diwakili peguam.

Sebelum ini, media melaporkan polis menahan beberapa individu termasuk lapan pegawai dan anggota polis bagi membantu siasatan susulan penemuan mayat mangsa dalam kawasan semak di ladang sawit tersebut pada 16 Jan lalu. – BERNAMA


PH pertahan Sepang, Rina Harun tewas

SEPANG: Pakatan Harapan (PH) menerusi calonnya Raj Munni @ Aiman Athirah Sabu mempertahankan kerusi Parlimen Sepang pada Pilihan Raya Umum ke-15 (PRU15) dengan memperoleh sebanyak 56,264 undi.

Keputusan rasmi yang diumumkan di pusat penjumlahan undi di Dewan Komuniti Bandar Baru Salak Tinggi di sini, menyaksikan Aiman Athirah menang dengan majoriti 8,949 biarpun berdepan saingan lapan penjuru.

Ketua Angkatan Wanita Amanah Negara (Amanah) itu menewaskan pesaing terdekat, calon Perikatan Nasional (PN), Datuk Seri Rina Mohd Harun yang juga Menteri Pembangunan Wanita, Keluarga dan Masyarakat yang meraih 47,315 undi.

Calon Barisan Nasional (BN) Anuar Basiran mendapat 31,097 undi, sementara baki lima calon iaitu Datin Che Asmah Ibrahim dari Pejuang, Datuk Mohd Daud Leong Abdullah (Parti Utama Rakyat), R. Nageswaran (Parti Rakyat Malaysia) serta dua calon Bebas Mohd Syahrul Amri Mat Sari dan M. Muneswaran masing-masing hilang deposit.

Bagaimanapun, Aiman Athirah hanya berada di sini pada awal proses penjumlahan undi, sebelum dilaporkan meninggalkan dewan itu untuk berada di Grand Dorsett Subang bersama barisan pemimpin PH.

Sementara itu, ini merupakan kekalahan pertama Rina selepas memenangi Parlimen Titiwangsa pada PRU14.

Kerusi Parlimen Sepang, yang merangkumi tiga kawasan Dewan Undangan Negeri (DUN) iaitu Tanjong Sepat, Sungai Pelek dan Dengkil, sebelum ini dimenangi Mohamed Hanipa Maidin daripada Amanah dengan majoriti 18,705 undi. Kawasan itu mempunyai pengundi berdaftar berjumlah 168,039. – BERNAMA


Idea Bina Negara terima lebih 12,000 pendapat anak muda

SHAH ALAM: Platform digital, Idea Bina Negara (IBN) yang membolehkan golongan belia mengemukakan idea dan inspirasi ke arah pembangunan negara telah menerima lebih 12,000 pandangan daripada anak muda seluruh negara.

Perdana Menteri, Datuk Seri Ismail Sabri Yaakob berkata, beliau amat berbesar hati kerana penyumbang idea terbesar adalah dalam kalangan belia berusia lingkungan 18 hingga 21 tahun iaitu sebanyak 57.9 peratus.

“Dalam usaha memperkukuhkan semangat Keluarga Malaysia, kerajaan sentiasa peka dan prihatin terhadap belia dan anak muda dengan memastikan luahan suara mereka sentiasa didengari dan diberikan perhatian.

“Ini kerana anak-anak muda mempunyai idealisme yang sangat penting kerana mereka didedahkan idea-idea yang lebih progresif yang diperoleh melalui input internet sama ada dari dalam mahupun luar negara,” katanya pada Majlis Perasmian IBN 2022 di Universiti Teknologi Mara di sini hari ini.

Ismail Sabri berkata, data dan maklumat yang diperoleh menerusi IBN itu akan membantu kerajaan dalam menyediakan inisiatif dan insentif yang bersesuaian untuk golongan anak muda.

Menurutnya, kerajaan sememangnya memerlukan sokongan padu golongan belia dan anak muda untuk membangunkan Malaysia dan beliau percaya inisiatif platform digital IBN telah membuka ruang kepada seluruh anak muda untuk menyalurkan idea dan menyuarakan permasalahan kepada kerajaan.

“Saya yakin, dengan mengambil cakna terhadap suara, solusi, dan aspirasi anak muda kepada kerajaan, kita mampu untuk bersama-sama menjayakan agenda besar pemulihan negara,” kata beliau.

Jelasnya, analisis teks menggunakan teknologi kepintaran buatan menunjukkan idea yang diajukan melalui aplikasi IBN bersifat positif dan membina dengan sebanyak 12 peratus anak muda menyuarakan tentang isu politik dengan menyentuh aspek kestabilan, prestasi kerajaan serta kualiti dan kematangan pemimpin.

Sementara itu, Ismail Sabri berkata kerajaan amat prihatin terhadap isu peluang pekerjaan yang menghantui golongan anak muda masa kini dengan 46.2 peratus hanya memperoleh pendapatan bulanan kurang daripada RM2,500 sebulan.

Pada masa sama, kerajaan telah memperkenalkan pelbagai inisiatif termasuk perantis lepasan sekolah dan graduan yang membenarkan majikan untuk menggaji pekerja berusia 18 hingga 30 tahun dengan menyediakan insentif berjumlah RM900 sebulan.

Tambah beliau, kerajaan turut memperkenalkan pelan pembiayaan berjumlah RM150 juta yang disalurkan melalui Bank Simpanan Nasional dan Agrobank khusus untuk golongan belia yang ingin menceburi bidang keusahawanan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sembilan ditahan seleweng diesel lebih RM290,000

ALOR SETAR: Sembilan individu termasuk tiga warga tempatan ditahan bersama 135,760 liter minyak diesel bernilai anggaran RM291,884 dipercayai untuk diseleweng dalam serbuan di Kawasan Perindustrian Bukit Kayu Hitam, semalam.

Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd Yusof berkata, tiga warga tempatan dan enam warga Thailand berusia lingkungan 20-an dan 50-an itu ditahan oleh polis dalam serbuan di sebuah premis pada 1 tengah hari.

Beliau berkata, polis seterusnya bertindak menyita minyak diesel dan tujuh motolori terdiri daripada sebuah motolori bernombor pendaftaran tempatan manakala selebihnya bernombor pendaftaran Thailand.

“Antara barang lain turut disita kerana disyaki digunakan untuk penyelewengan minyak diesel adalah 10 unit skid tank, tiga unit mesin pam minyak, lapan unit muncung pam, dua unit tangki silinder, wang tunai dalam mata wang Bath sebanyak THB 192,902.

“(Selain itu) tujuh unit kunci kenderaan, dua unit alat kawalan jauh pintu pagar, satu unit lesen PDA (Akta Kemajuan Petroleum) dan satu unit lesen borong. Anggaran nilai rampasan keseluruhan adalah sebanyak RM1,057,000,” katanya dalam satu kenyataan hari ini.

Azman berkata, polis kemudian menyerahkan kes itu kepada pihak pejabat KPDN Kedah.

Katanya, kes disiasat mengikut Seksyen 21 Akta Kawalan Bekalan 1961 dan dibaca bersama  Peraturan 9 (2) Peraturan-Peraturan Kawalan Bekalan 1974.

“Tindakan tegas akan diambil termasuklah mendakwa mereka di mahkamah berdasarkan peruntukan undang-undang di bawah Akta Kawalan Bekalan 1961 (Akta 122) dan Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) (Akta 613),” katanya – BERNAMA


NUFAM bimbang keselamatan pekerja penerbangan, kru kabin

SEPANG: Kemasukan pelancong dari China yang dijadualkan pada 8 Januari nanti juga membimbangkan pekerja industri penerbangan khususnya kru kabin dan pekerja di lapangan.

Justeru itu, Kesatuan Kebangsaan Anak Kapal Kabin Penerbangan Malaysia (NUFAM) menyatakan kebimbangan mereka dari aspek keselamatan kesihatan pekerja di industri itu.

NUFAM mengesa pihak Kementerian Kesihatan Malaysia (KKM) mempertingkatkan SOP bagi pekerja di dalam industri penerbangan terutama sekali pekerja kru kabin.

Sekretariat kesatuan NUFAM berkata, sudah tiba masanya untuk pihak KKM mengeluarkan satu SOP baharu bukan sekadar terhadap penumpang malah keutamaan harus diberi kepada pekerja penerbangan.

“Apabila pembukaan penerbangan bagi pelancong dari China pada 8 Januari ini, ramai ahli kesatuan kami masih dalam keaguan dan ada yang bertanya adakah SOP baharu diperlukan buat mereka yang bekerja terutama sekali dalam penerbangan keluar masuk ke negara China.

“Jika keperluan pemakaian pelitup muka dalam penerbangan ke negara yang mempunyai kes tinggi, KKM harus memberi penjelasan mengenai SOP baharu bukan hanya kepada penumpang tetapi juga kepada pekerja di lapangan terbang,” katanya dalam satu kenyataan.

Tambah kenyataan itu, pada amnya, pemakaian pelitup muka perlu dilaksanakan bagi mereka yang berdepan dengan penumpang terutama sekali dari luar negara.

“Walaupun kes sudah reda di dalam negara, tetapi ada laporan menyatakan ia telah merebak ke negara lain.

“Kita tidak mahu mendengar masalah atau aduan teguran dari pekerja mengenai pengurusan mereka meletak syarat sendiri mengenai pemakaian pelitup muka.

“NUFAM tidak mahu ada pekerja pula yang terkesan dengan kes COVID-19 apabila mereka tidak boleh bekerja dan akhirnya terpaksa dikuarantinkan di rumah.

“Kru kabin juga akan kehilangan pendapatan bulanan mereka jika mereka terpaksa dikuarantin.

“SOP untuk pekerja harus juga lebih jelas atas usaha untuk mengelak sebarang jangkitan berlaku di tempat kerja,” katanya.

Author

Tun Puteh Wanti

View all posts

View all posts


Suami isteri pembantu kedai hidup mewah dicekup bersama 8.5 kg syabu

JITRA: Gaya hidup mewah sepasang suami isteri yang juga pembantu kedai makan terbongkar apabila mereka diberkas polis dipercayai terlibat dalam pengedaran dadah.

Menurut Ketua Jabatan Siasatan Jenayah Narkotik Kedah, Asisten Komisioner Mohd. Taufik Maidin, polis menahan suspek lelaki berusia 28 tahun itu dalam serbuan di sebuah rumah di Changlun dekat sini pada 18 Oktober lepas.

“Hasil serbuan ke atas suspek menemukan lapan bungkusan plastik lutsinar yang mengandungi dadah disyaki syabu seberat 8.5 kilogram (kg) bernilai RM297,500 dalam beg galasnya.

“Hasil soal siasat polis menahan isteri kepada suspek di sebuah kedai makan di Changlun untuk membantu siasatan. Lelaki berkenaan dan isterinya yang berusia 20 tahun itu dipercayai terlibat dengan aktiviti ini sejak setahun lepas,” katanya dalam sidang akhbar di Ibu Pejabat Polis Daerah Kubang Pasu di sini hari ini.

Beliau menambah, hasil ujian saringan urin kedua-dua suspek yang bekerja sebagai pembantu kedai makan itu juga positif Methamphetamine.

“Lelaki berkenaan juga mempunyai tiga rekod jenayah sementara isterinya bagaimanapun tidak mempunyai rekod jenayah. Syabu seberat 8.5 kg ini jika terlepas boleh digunakan seramai 18,000 penagih.

“Hasil tangkapan itu polis turut menyita sebuah kereta Honda Civic bernilai RM150,000 dan barang kemas, RM2,214. Nilai keseluruhan rampasan dadah dan sitaan harta ialah RM449,714,” katanya.

Tambah beliau, kedua-dua suspek direman sehingga 25 Oktober ini untuk siasatan lanjut dan kes disiasat mengikut Seksyen 39B Akta Dadah Berbahaya (ADB) 1952. – Kosmo!

Author

Media Variasi

View all posts

View all posts